text:
Hevur umdømi nógv at siga?
Tá tú hevur eitt gott umdømi, so hugsar tú kanska ikki so nógv um tað.
Hevur tú hinvegin ikki eitt gott umdømi – ella eitt so-sum-so umdømi - so er viðvent í holuni. Tá fær umdømisspurningurin ein heilt annan týdning.
Tí er týdningarmikið, at verða tilvitað/ur um sítt umdømi.
Bæði hjá teimum, sum hava eitt gott umdømi og hjá teimum, sum hava eitt verri umdømi. Eitt gott umdømi kann brádliga fara – tað hava vit sæð nógv dømi um.
At hava eitt gott umdømi, hevur nógv at siga fyri tín lívskvalitet. Og skalt tú koma ígjøgnum við tínum málum, hevur títt umdømi eisini nógv at siga. Eitt nú at fólk stóla uppá teg?
Navnið kann spilla nógv
Summar fyritøkur, ið skifta eigarar vilja halda fram við sama navni og sama samleika, tí fyritøkan hevur gott orð á sær. Aðrar royna sum skjótast at finna nýtt navn, tí okkurt kann vera knýtt at navninum og samleikanum, sum skaðar fyritøkuna.
Fyri øll menniskju og allar fyritøkur er tað grundleggjandi at hugsa um umdømið. Bæði menniskju og fyritøkur liva av og vinna fram, um tey hava eitt gott umdømi. Tað sigur Kresten Schultz Jørgensen, stjóri í samskiftisfyritøkuni Lead Agency.
Kundar, veitarar, íleggjarar, journalistar og myndugleikar hava øll sín leiklut í gongdini hjá eini fyritøku – tey hava øll eina fatan av menniskjanum og fyritøkuni. Eina jaliga ella neiliga fatan, rætta ella skeiva, men júst fatanin er avgerandi fyri øll val, hvar fólk vilja arbeiða, hvar tey vilja keypa ella hvør lóggáva og hvørjar treytir eru neyðugar.
Hvør ella hvat er avgerandi fyri umdømi?
Samskifti og leiðsla eru avgerandi fyri, hvussu væl tað gongur hjá eini fyritøku ella stovni. Kresten Schultz Jørgensen fer at halda fyrilestur á Leiðaradegnun 2018 um, hvønn týdning umdømið hevur fyri, hvussu ein fyritøka ella stovnur klára seg.
Eitt gott umdømi er eins týdningarmikið og tann góði svøvnurin. Hann ger ikki einsamallur lívið betri, men uttan góða svøvnin er ringt at fáa alt at rigga.
Kresten Schultz Jørgensen vísir á, at einstaka fyritøkan kann ikki einsamøll stýra egnum umdømi. Fyritøkan kann liva eitt sunt lív og samskifta tað til veitarar, kundar og onnur.
Hann vísir á fleiri týðandi arbeiðsøki, sum hava ávirkan á umdømið. Summi meiri sjálvsøgd enn onnur. Eitt nú, at vøran ella tænastan skal vera í lagi, at tølini eru svørt, men hann vísir eisini á etikk, leiðslu, samleika og samskifti, sum hava ávirkan á umdømið.
Umdømið hjá eini fyritøku sprettur í roynd og veru úr bæði avrikum og samskifti – og avrikini eru heilt avgjørt byrjanarstøðið, sigur Kresten Schultz Jørgensen.
Kom og hoyr Kresten S. Jørgensen greiða frá, hvussu tú kanst arbeiða við tínum umdømi á Leiðaradegnum 2018, ið verður 26. januar á Hotel Føroyum.
Tíðindaskriv frá Synergi
Um tú veitst okkurt, sum VP ikki veit - skriva so til vp@vp.fo


c: text/html

text:
Vilmund Jacobsen 28.08.2014 (21:44)
Sea Shepherd bar wc-pappírið aftur
Í dag hava Sea Shepherd-fólk verið á gátt hjá Sands kommunu.
Sum in.fo skilir, vóru ørindini eitt nú at bera aftur wc-pappír, sum tey eru løgd undir at stjala á almenna wc’inum á Munkinum á Sandi.
Myndamaðurin, sum tók viðheftu mynd, veit at siga, at Sea Shepherd-fólkini bóru wc-pappír við sær, tá tey gingu úr bilinum og yvir til hurðina, har Sands kommuna heldur til.
Borgarstjórin í Sands kommunu, Brandur Sandoy, váttar, at Sea Shepherd-fólk hava verið á gátt hjá kommununi.
Hann vísir á, at tey vórðu biðin um at taka tað við sær aftur, sum tey komu á gátt við. Brandur sigur tó ikki beinleiðis, at talan var um wc-pappír.
- Jú, tey vóru her í kommununi, men tey fingu sama svar sum áður - at tey ikki eru vælkomin at brúka fasilitetirnar hjá okkum. Tað, sum tey høvdu við sær, vórðu tey biðin um at taka við sær aftur, tá tey fóru.
Brandur Sandoy sigur, at nú ferðafólkatíðin er av á hesum sinni, eru húsini á Munkinum stongd, og nú verður húsið aftur brúkt til undirhús.
- Sea Shepherd-fólkini, sum vitjaðu í dag, høvdu ilt við at góðtaka, at vit hava sýtt teimum fasilitetirnar. Tey gjørdust ikki sørt firtin, tá tey sóu, at eg ikki vildi taka ímóti.
Brandur Sandoy sigur, at tey ætlaðu sær at banda samrøðuna við hann.
- Men, eg gav teimum boð um, at so skuldi ikki vera. Tað respekteraðu tey - so vítt eg veit, sigur borgarstjórin í Sands kommunu.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her

robotstxt: allowed

filter: keep


text:
Sjórænarar tóku seg umborð á tangabát í Vesturafrika
Fýra vápnaðir sjórænarar tóku seg mánadagin í hesi vikuni umborð á tangabátin, STI Hammersmith, meðan hann lá fyri akker í Guinea.
IMB Piracy Reporting Centre boðar frá, at tangabáturin lá fyri akkeri í Conakry Anchorage, tá vápnaðu sjórænararnir gingu upp á skipið um midnáttarleitið 17. september.
Í álopinum skutu sjórænararnir móti kúgveygunum á brúnni og brutu sær veg inn til kømrini. Ímeðan manningin stongdi seg inni í einum verndarrúmi, rannsakaðu sjórænararnir kømrini, og stungu av við ymiskum persónlium ognum hjá manningini.
Seinni kom ein bátur frá sjóverjuna til hjálpar, men tá vóru sjórænararnir rýmdir.
STI Hammersmith varð smíðað í 2015, og tað er Scorpio Tankers, ið eigur skipið. Tað var júst komið til Conakry Anchorage frá Las Palmas, tá sjórænararnir komu umborð.
Ongin av manningini fekk mein av hendingini.
Kelda: gCaptain


text:
Prísur
PRÍSUR ER Á VEG!
Íroknað pakkanum
Hotellið
Hotel Crowne Plaza liggur í Ørestad, beint við Fields - størsta shoppingsentrið í Keypmannahavn, og fáar metra frá M1 linjuni, ið koyrir inn til miðbýin. Snøggu rúmini hava øll danskar møplar, ið eru sersniðgivnir. Á Crowne Plaza kanst tú velja í millum at gista í standard-, deluxe, club, suite ella familurúmi.
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.


text:
Endurnýtsla á Hellunum
Smoltstøðin á Hellunum, sum er høvuðsstøðin hjá Marine Harvest í Føroyum, hevur sum aðalmál at endurnýta mest møguligt.
Alt virksemi verður rikið so “grønt” sum til ber, farið verður væl um náttúruna, og alt sum kann, verður endurnýtt. Til dømis verður vatnið reinsað og endurnýtt. Heilivágur hevur ikki verið nýttur á smoltstøðini seinastu 20 árini og verður stórur dentur lagdur á at nýta onnur alternativir.
Fokuserað verður á at nýta sum minst av vatni, elorku, olju og sápu við tí fyri eyga at fáa sum mest burturúr og at fara væl um náttúruna.
Hugburðurin hjá Marine Harvest er, at gjørd verða so fá inntriv í náttúruna, sum yvirhøvur til ber, og av tí sama verður eisini farið væl um rundanum bygningar og alibrúk, so tað er reint og nossligt.


text: Anime Rikki-Tikki-Tavi Streaming VF, Anime Rikki-Tikki-Tavi Streaming VOSTFR, Anime Rikki-Tikki-Tavi Streaming HD Gratuit, Anime Rikki-Tikki-Tavi Streaming VF Gratuit Complet Illimité Sans Inscription, Anime Rikki-Tikki-Tavi Complet, Anime Rikki-Tikki-Tavi DVDrip, Anime Rikki-Tikki-Tavi 720p, Site Pour Voir Anime Rikki-Tikki-Tavi Gratuitement, Anime Rikki-Tikki-Tavi OpenLoad, Anime Rikki-Tikki-Tavi Streamiz, Anime Rikki-Tikki-Tavi Filmz, Anime Rikki-Tikki-Tavi 1080P, Anime Rikki-Tikki-Tavi Sans Coupure, Anime Rikki-Tikki-Tavi Netu, Anime Rikki-Tikki-Tavi Youwatch, Anime Rikki-Tikki-Tavi VK Streaming VF, Anime Rikki-Tikki-Tavi Mail.ru, Anime Rikki-Tikki-Tavi Sans Limite De Streaming, Anime Rikki-Tikki-Tavi Sans Limite De Temps, Anime Rikki-Tikki-Tavi Illimité, Anime Rikki-Tikki-Tavi Bonne Qualité, Anime Rikki-Tikki-Tavi VoirFilms, Anime Rikki-Tikki-Tavi Voir Films, Anime Rikki-Tikki-Tavi VoirFilm, Anime Rikki-Tikki-Tavi Voir Film, Anime Rikki-Tikki-Tavi Streaming Complet, Anime Rikki-Tikki-Tavi EgyBest, Anime Rikki-Tikki-Tavi Egy Best, Voir Anime Rikki-Tikki-Tavi En Streaming, Voir Anime Rikki-Tikki-Tavi Streaminfr, Voir Anime Rikki-Tikki-Tavi DPstream, Voir Anime Rikki-Tikki-Tavi Full Streaming, Anime Rikki-Tikki-Tavi En Streaming, Anime Rikki-Tikki-Tavi En Streaming VF / VOSTFR, Anime Rikki-Tikki-Tavi Film Streaming, Regarder Anime Rikki-Tikki-Tavi En Streaming, Télécharger Anime Rikki-Tikki-Tavi VF / VostFR DDL-WEB,


text:
Ingi Samuelsen
25.06.2017 - 16:05
Ítróttur > Ítróttur > Triathlon
(GEVIÐ GÆTUR: Hesi tíðindini eru ikki røtt. Úrslitið er broytt, sí: Ikki silvur í triatlon kortini)
Tað gjørdist til ikki færri enn tvey føroysk silvurheiðursmerki til Føroyar í Gotlandi í dag.
Karina Ottosen vann silvur í einstaklingakappingini, men saman við Annelise Møss, vunnu tær báðar eisini silvur í liðkappingini.
Tíðin hjá Karinu Ottosen var 2 tímar og 2,14 minuttir. Annelisa Møss (fyrr. Justesen) gjørdist nummar 14 í tíðini 2 tímar og 14,51 sekund.
Tey eru nú liðug við at telja saman, og hesar báðar tíðirnar vísa seg at vera nóg mikið til eitt flott annað pláss í liðkappingini eftir Jersey, ið gjørdist nummar 1 og nummar 3 í einstaklingakappingini.
Guernsey vinnur bronsu í liðkappingini.
Heiðursmerkjahandanin verður á Stora Torg klokkan 19 í kvøld, føroyska tíð.


text:
Stefan við til U17 EM endaspælið
Jan Smedemark | 25/04/17
U17 landsliðið megnaði at leika seg víðari til EM endaspælið í Kroatia og nú er endaligi hópurin úttikin. Áki Johansen og Pól F. Joensen, landsliðsvenjarar, hava úttikið hópin og er Stefan Radosavljevic partur av 19-mans hópinum.
Umframt TB/FC Suðuroy/Royn leikaran Stefan, so er fyrrverandi TB leikarin Elias El Moustage eisini úttikin til EM endaspælið. Elias spælir í AaB í Aalborg.
Kappingin verður í døgunum 3. mai til 19. mai. Føroyska ferðalagið fer úr Føroyum leygardagin 29. apríl.
Føroyska landsliðið er í bólki B saman við Skotland, Frakland og Ungarn.
Fyrsti dystur hjá U17-landsliðnum verður 3. mai, tá teir møta Skotland. Næsti dystur verður móti Fraklandi 6. mai og seinasti dysturin í bólkaspælinum er móti Ungarn 9. mai.
Dysturin ímóti Fraklandi verður vístur beinleiðis í Eurosport 2.
Alt eftir hvussu leikur ferð hjá føroyska ferðalagnum, so verður heimferðin dagin eftir síðsta dystin.
Hópurin hjá U17-landsliðnum sæst niðanfyri.
Bárður á Reynatrøð, Víkingur
Bjarti Vitalis Mørk, HB
Sjúrður Pauli Nielsen, NSÍ
Andrias Edmundsson, B68
Dann Fróðason, 07 Vestur
Magnus Holm Jacobsen, B36
Hanus Sørensen, FCM (DEN)
Asbjørn Heðinsson, 07 Vestur
Stefan Radosavljevic, TB
Lukas Grenaa Gissing, FCM (DEN)
Elias El Moustage, AaB (DEN)
Steffan Abrahamsson Løkin, NSÍ
Bjarni Brimnes, HB
Tórur Jacobsen, KÍ
Símun Sólheim, HB
Sveinur Lava Olsen, HB
Sølvi Sigvardsen, NSÍ
Jákup Joensen, Skála
Fróði Pætursson Rasmussen, B36


text:
Skrivað hevur Jens Rói Sørensen
AB fór við øllum í hurlivasanum17. september 2018 | Jens Rói Sørensen
Heystarkuldin nærkast fyri hvønn dag, og sama kann sigast um dystin við Stórá í dag, ein heldur linur og líkagyldigur spenningskaldur dystur. Suðringar lógu áðrenn dystin á talvuni í ongamanna landi á 7. plássi við 21 stigum meðan gestirnir av … Les meira
Javnur dystur, men onki stig19. juni 2018 | Jens Rói Sørensen
Klaksvíkingar fingu tað teir komu eftir. Uttan at vísa stórvegis spæl ella álopsvilja, so endaði dysturin við einum súrum 0-1 tapi til stórsatsandi KÍ. Eftir nakrar dystir har TB/FC Suðuroy/Royn hava sæð moyrir út og úrslitini minni góð, so má … Les meira
Greitt tap ímóti meistarunum5. juni 2018 | Jens Rói Sørensen
Tað var við spenningi, at TB/FC Suðuroy/Royn bjóðaði verandi føroyameistarunum úr Víkingi til dans við Stórá í sólskininum sunnudagin 3. juni. Heimaliðið hevði fleiri góð úrslit seinastu dystirnar at vísa á, har millum annað ein sigur á Víkingi sendi teir … Les meira
Fyrsti heimasigur í Betrideildini8. mai 2018 | Jens Rói Sørensen
So megnaði okur tað endiliga, at vinna fyrsta heimasigurin í Betrideildni í ár og sanniliga ein søtur sigur.
Uttan at gjøgnumganga allan dystin minutiøst, so vil je siga beinaveg, at hetta er besta avrik je havi sæð frá okra síðu … Les meira
Óeydnan spilti dagin23. apríl 2018 | Jens Rói Sørensen
Tað var rættiligt várligt veður í Trongisvági, tá heimaliðið TB/FC Suðuroy/Royn tók ímóti reyðsvarta felagnum úr Tórshavn, HB. Havnarmenn vóru komir suður við fitt av viðhaldsfólkið, sum uttan iva væntaðu ein sigur, nú HB hevur fingið góða byrjan uppá kappingarárið. … Les meira
Súrt tap16. apríl 2018 | Jens Rói Sørensen
Tað vóru tvey lið, ið vóru svong eftur stigum, tá TB/FC Suðuroy/Royn tann 15 april bjóðaði argjamonnum í AB upp til dans á heimavøllinum við Stórá í Trongisvági. Bæði liðini hava fingið eina heldur trilvandi byrjan uppá kappingarárið og lógu … Les meira
Tap í vetraligum páskadysti3. apríl 2018 | Jens Rói Sørensen
Í fagrasta jólaveðrið á páskum, vindstilli og kavaflykrum, var ein á papírinum spennandi dystur í Betri deildini á skránni í Trongisvági. Annað av liðnum, ið mong hava spátt sum ein av FM kandidatunum, KÍ, var komið túrin suður at vitja … Les meira
Old boys á sigursferð24. apríl 2017 | Jens Rói Sørensen
Leygardagin 22. apríl var fyrsta umfar í Oldboys 35+ kappingini á skránni, og FSF hevði avgjørt, at ársins fyrstu leikir skuldu leikast í hæddini á altjóðavøllinum Svangaskarði á Toftum.
TB hevur aftur í ár meldað eitt lið til, og vónirnar … Les meira
Mortan bjóðar Una Leitisstein av2. apríl 2015 | Jens Rói Sørensen
Tað gekk illa í hond hjá mær seinast. Thomas Hans fekk eitt plettskot við 3-1 sigrinum hjá B36 í Vági, eg fekk bert vinnarin rættan. alt hitt var út av lagið illa tippað hjá báðum tveimum.
Vinir: 7 stig Mortan: … Les meira
Klassikarin í Gundadali HB – TB20. mars 2015 | Jens Rói Sørensen
Komandi sunnudag fara HB og TB at takast í Gundadali. Bæði liðini liggja jøvn á stigatalvuni við 5 stigum hvør. Byrjanin hjá HB hevur verið eitt sindur misjøvn, men við sigrinum í Klaksvík, og tá TB kemur á vitjan, ætlar … Les meira
Fyrsti sigurin í ár veruleiki16. mars 2015 | Jens Rói Sørensen
Fyrsta lokalbrakið í Suðuroy var á skánni í triðja umfarið av Effodeildini, tá Football Club Suðuroy tók ímóti Tvøroyrar Bóltfelag vesturi á Eiðinum í Vági.
TB byrjaði við Ivan í málinum, Andri á vinstra bakki, Teitur J. á høgra bakki … Les meira
Enn ein javnleikur9. mars 2015 | Jens Rói Sørensen
Sunnudagin 8. mars var annar dysturin hjá TB í Effo-deildini á skránni, tá TB vitjaði Argja Bóltfelag inni í Vika á Argjum.
TB byrjaði sum vant við Ivan í málinum, Teitur J á høgra bakki, Andri á vinstra og Heine M … Les meira


text:
Ein dagin kemur ein venjari frá einum øðrum liði og spyr Turbo, um hann vil venja saman við teimum. Tað er eitt gott lið, og Turbo verður sjálvandi øgiliga errin og ger av at fara at spæla við.
At byrja við er alt gott, men spakuliga varnast Turbo meir og meir, at tað stuttliga við at spæla fótbólt ikki er so stuttligt á hesum liðnum. Hann fer at leingjast aftur til tað gamla liðið, og tað endar við, at hann fer aftur til gamla liðið og vinmenninar, sum hava tað so stuttligt saman bæði á vøllinum og uttanfyri.
Violettur krabbi
Aftur


text:
NÝGGJASTU TÍÐINDI
Felags heystsangløta í Tofta skúla
Fyrsta felagssangløtan í hesum skúlaárinum var fríggjadagin 12. okt. kl. 10.45 í…
Góður renningardagur í Tofta skúla
Hóast veðrið seinastu vikurnar hevur verið sera óstøðugt við nógvum avfalli og v…
Altjóða læraradagur 2018
Stuttligt var at møta til arbeiðis í Tofta skúla í morgun. Rómur var á bæði børn…
BROYTING!! Vegna vánaliga veðurforsøgn, verður renningardagurin mikudagin 10. oktober
Mikudagin 10. okt. verður tann afturvendandi renningardagurin. Næmingarnir møta…


text:
Um gávukort
Treytir fyri sølu- og útflýggjan av gávukorti frá Gist & Vist
Hesar treytir fyri keyp og nýtslu av gávukortum skulu lesast og góðkennast, áðrenn at gávukortið verður keypt og í aðrar mátar tikið í nýtslu.
Gávukortið kann einans nýtast á deildum og sølustøðum hjá Gist & Vist PF. Deildirnar eru hesar: Hotel Føroyar, Hotel Tórshavn, Hotel Vágar, KOKS, Barbara, Áarstova, Ræst, Fútastova, Mikkeller, Gras, etika, hvonn, NO12, Flogkaffi, eta, The Tarv, Fish&Chips – vintage foodtruck og Mexican – vintage food truck.
Minsta upphædd á gávukorti er 100 kr. og mesta upphædd er 10.000 kr.
Gávukortið fæst frá:
Gist & Vist
Oyggjavegur 45
100 Tórshavn
Telefon: +298 317500
Teldupostur: gavukort@gistogvist.fo
V-tal: 401900
Bílegging og bíleggingarváttan
Tá ið tú hevur skrivað tína gávukortbílegging og avgreitt gjaldið, fært tú alt fyri eitt eina bíleggingarváttan við telduposti. Ansa eftir, at tú trýstur rættan teldupostbústað, so váttanin kemur fram í øllum góðum.
Tú ert bundin av keypsavtaluni, tá ið tú hevur trýst á “Góðkenn keypið”, og tað stendur “Takk fyri bíleggingina” á skíggjanum.
Tú kanst prenta sølu- og útflýggjanartreytirnar, sum váttan fyri keypið.
Hevur tú trýst skeivt ella gjørt annað mistak, tá tú bílegði, ert tú vælkomin at seta teg í samband við Gist og Vist (gavukort@gistogvist.fo), sum hjálpir tær.
Upplýsingarnar um samband standa niðanfyri.
Gist & Vist
Oyggjavegur 45
100 Tórshavn
Telefon: +298 317500
Teldupostur: gavukort@gistogvist.fo
V-tal: 401900
Hygg at upplýsingum um iðranarrrætt niðanfyri.
Gjaldsháttur
Tú kanst gjalda við:
Gjaldið verður avgreitt av NETS (ePaymentmodul (gjaldsmodul)). Nets avgreiðir øll kortgjøld og allar kortdátur og virkar eftir altjóða trygdarstandardi (tí sonevnda Payment Card Industry Data Security Standard, stytt PCI DSS). Upplýsingar sendar millum okkum og dátuviðgeran verða bronglaðar í SSL (Secure Socket Layer).
Upphæddin fer av tíni kontu, tá gávukortið verður sent.
Gávukortið er eitt handhavarakort – mist kort verða ikki endurgoldin.
Treytir fyri útflýggjan
Gávukortið verður vanliga útflýggjað eftir einum ella tveimum gerandisdøgum, um ikki annar útflýggjanardagur er umbiðin, tá kortið varð bílagt. Útflýggjan er mánadag, mikudag og fríggjadag, tí sent verður mánadag til fríggjadag. Einki verður sent leygardag, sunnudag og halgidagar.
Øll gávukort verða send við posti (a prioritaire). Seinkingar kunnu vera við postinum, sum Gist & Vist onga ávirkan hevur á.
Um so er, at gávukortið ikki verður útflýggjað, men hvørvur í postinum, skal boðast frá hesum á t-posti: gavukort@gistogvist.fo. Í slíkum føri verður nýtt gávukort sent, treytað av at horvna kortið ikki er brúkt, av tí at tað tá verður roknað sum komið fram.
Fyrningarfreist: 5 ár. Gávukortið gongur út 5 ár eftir útflýggjanardagfesting ella 5 ár eftir seinastu áfylling.
Burturmist/ógildað gávukort verður ikki endurgoldið.
Gávukortið kann ikki býtast til reiðan pening.
Avgreiðslukostnaður
Kostnaður fyri avgreiðslu og sending er 12 kr. fyri gávukortið.
Vanligu reglurnar um iðrarnarrætt eru galdandi.
Føroyskur lógarrættur og vernarting er galdandi.
Gildi
Gávukortið gongur út 5 ár eftir útflýggjanardagfesting ella 5 ár eftir seinastu áfylling.
Salda
Tú fært kannað saldu á gavukort.gistogvist.fo
Fyll á gávukortið
Við nevndu gjaldskortum fært tú nær sum helst fylt á aftur gávukortið við at seta pening inn á tað: DK/VISA, MasterCard, Maestro, VISA, American Express, JCB ogVeko Finans.
Áfylling á gávukortið fer fram á gavukort.gistogvist.fo. Nevnd upphædd verður vald, minsta upphædd 100 kr. og mesta upphædd (íroknað núverandi saldu) er 10.000 kr. Tú skalt seta kross við, at tú hevur lisið og góðtikið sølu- og útflýggjanartreytirnar, áðrenn tú fert til gjald. Tá ið tú trýstur á knøttin “Góðkenn keypið” og peningaflutningurin er avgreiddur, verður keypið váttað á skíggjanum við boðunum “Takk fyri bíleggingina”. Síðan fært tú eina keypskvittan við telduposti.
Viðvíkjandi áfylling eru vanligu reglurnar um iðrarnarrætt galdandi.
Ætlar tú at kæra um sjálvt gávukortið
Viðvíkjandi kærum skalt tú seta teg í samband við:
Gist & Vist
Oyggjavegur 45
100 Tórshavn
Telefon: +298 317500
Teldupostur: gavukort@gistogvist.fo
V-tal: 401900
Ætlar tú at kæra um vøru/veiting, ið er keypt við gávukortinum, skalt tú seta teg í samband við Gist&Vist, har kortið er keypt.
Mál
Henda avtala verður gjørd á føroyskum.
Set teg í samband við okkum
Hevur tú spurningar, eru vit at hitta á gavukort@gistogvist.fo ella á telefon +298 317500.
Persónsdátupolitikkur
Vit savna bara inn eyðmerkiligar (identificérbarar) persónsupplýsingar sum navn, bústað, telefonnummar ella t-post, tá ið tú av tær sjálvum letur okkum hesar upplýsingar.
Virkisnavnið nýtir hesar upplýsingar fyri at geva tær tær upplýsingar, sum tú hevur biðið um, ella fyri at avgreiða eina avtalu, tá ið tú hevur bílagt eina veiting hjá okkum.
Allar upplýsingar, sum verða savnaðar inn, verða viðgjørdar í trúnaði og verða ikki latnar londum uttan fyri ES/EBS.
Upplýsingarnar verða viðgjørdar av einum uttanhýsis dátuviðgera (Nets), og nýtti gjaldsritbúnaðurin (gjaldssoftware) virkar eftir trygdarkrøvunum hjá tjóðarligum og altjóðaligum kortsamskipanum, sum verða nevnd PCI-standardur (Payment Card Industry Data Security Standard). Upplýsingar sendar millum okkum og dátuviðgeran verða bronglaðar í SSL (Secure Socket Layer).
Upplýsingarnar verða ikki latnar øðrum feløgum uttan játtan frá tær frammanundan, men tær kunnu verða nýttar av okkum ella tí felagnum, sum virkar sum dátuviðgeri fyri okkum við tí í hyggju at viðgera upplýsingarnar, m.a. til at avgreiða gávukortkeyp, fylla á gávukort og loysa út innstøðuna á gávukortinum.
Harumframt kunnu vit í virkishøpi nýta upplýsingarnar við tí í hyggju at gera marknaðarkanningar og líknandi.
Tú kanst fáa nærri upplýsingar um tær persónsupplýsingar, sum vit hava skrásett um teg, við at venda tær til okkara.
Í tí sambandi kanst tú fáa rættað møguligar skeivar upplýsingar um teg ella biðja okkum lata vera við at viðgera upplýsingar um teg.
Umbøn um innlit ella mótmæli fæst við at venda sær til: Gist & Vist.
Samband
Gist & Vist
Oyggjavegur 45
100 Tórshavn
Telefon: +298 317500
Teldupostur: gavukort@gistogvist.fo
V-tal: 401900


text:
Verður hjúnabandslógin broytt, so at tvey av sama kyni eisini verða umfatað av henni, fer ein sjálvfylgja at vera, at skúlaverkið verður ávirkað. Seksualundirvísingin má broytast, so hon endurspeglar nýggja veruleikan. Hetta segði Lyle Shelton, tá ið hann svaraði spurningum aftan á fyrilesturin hann helt í Hoyvík í desember síðsta ár.
“Vit hava longu sæð í amerikanska statinum Massachusetts, at tey hava útgivið bøkur til barnaskúlar,” segði hann. “Ein bók eitur King and King (‘Kongur og Kongur’). Hetta er ein ævintýrsøga um tveir menn, sum giftast og mussast, og hetta tilfarið verður nýtt. Børn verða soleiðis indoktrinerað við samkyndari ideologi, meðan tey eru heilt lítil. Eg vildið hildið, at flestu foreldur hava eina meining um, hvørt teirra børn skulu læra hetta í barnaskúlanum ella ikki.”
Í Avstralia er tað statsstuðlaði felagsskapurin Safe Schools Coalition Australia (SSCA), sum virkar fyri hesi somu ideologi á higartil næstan 500 skúlum. M.a. læra gentur, ið kenna seg sum dreingir, at binda síni bróst inn fyri at forða bróstmenningini. Og dreingir, ið kenna seg sum gentur, læra at fjala síni kynsgøgn.
“Hetta hendir longu nú, áðrenn vit hava broytt hjúnabandslógina. Tað, sum gongur fyri seg, er skakandi. Vit í Australian Christian Lobby hava kannað hetta nærri, og á heimasíðuni hjá SSCA hava vit funnið meira av hesum tilfari, ið verður nýtt á skúlum. Vit hava víst politikkarum tilfarið. Øll eru skakað. Vit hava gjørt ummæli í miðlunum, men vit eru ikki komin so langt, at ein størri partur av fólkinum talar at. Vónandi verður tað næsta ár, og vit fara at halda á við okkara átaki, tí at tað, sum tey læra tey ungu, er beinleiðis ónt.”
Tað er ein sannroynd, at mong ung fara gjøgnum tíðarskeið, har tey eru ørkymlað um sín kynsliga samleika. Mong vaksa seg frá tí, og millum teirra, ið halda seg vera transpersónar, siga heili 80%, at hesar kenslur hvørva við árunum.
“Hagtøl vísa, at um tú letur børnini fáa frið, koma tey flestu ígjøgnum hetta ørkymlandi tíðarskeið í øllum góðum. Men at læra børn um hetta nýggja kynsástøðið, tá tey eru so ung, er ógvuliga ørkymlandi fyri tey,” ávarar Lyle Shelton.
Hóast tað er nóg trupult í sær sjálvum at vera ørkymlaður, so kann virksemið hjá SSCA hava enn verri fylgjur við sær.
“Um hetta førir til langtíðar avleiðingar fyri likamið, t.d. bróstskaða ella ófruktbæri, hvør skal so ábyrgjast fyri tað?,” spyr Lyle Shelton framhaldandi um skaðiligu ráðini, SSCA gevur ungum í Australia. “Vit hildu hetta vera so mikið álvarsamt, at vit bóðu ein løgfrøðing um at geva okkum løgfrøðiliga ráðgeving. Hann segði, at myndugleikarnir kunnu ábyrgjast, um eitt barn fær skaða av at taka ímóti ráðunum, ið eru at finna í hesum tilfarinum, sum verður nýtt á skúlum í dag.”
Lyle Shelton leggur dent á, at seksualundirvísing er eitt ógvuliga álvarsamt mál í hesi dagsskrá, tí tað kann fáa so álvarsligar avleiðingar fyri børnini – serliga fyri transpersónar.
“Hetta tilfarið verður eisini ført inn á okkara skúlar nú, og tað ger okkum stúrin. Tilfarið leggur ikki upp til kynsskifti, tá børnini eru so smá, men tað leggur upp til hitt, sum eg nevndi. Seinni fer onkur tí kanska at skifta kyn, og tað hevur avleiðingar.”
“Hetta er eitt kynsástøði,” tekur Lyle Shelton samanum. “Ongin kann broyta sína lívfrøðiligu støðu. Um tú ert føddur sum kallkyn, hevur tú mannlig kromosom. Man kann gera royndir við tíni beinagrind 100 ár eftir, at tú ert deyður, og staðfesta, at tú vart ein maður, uttan mun til hvussu nógvar viðgerðir, tú hevur havt, ella hvussu nógv hormon, tú hevur tikið fyri at gerast ein kvinna. Eg haldi ikki, at nógv fólk vita hetta. Men hetta kynsástøðið hevur fingið alsamt betri rúm í okkara vanligu mentan og er nú komið inn í undirvísingarætlanir á okkara skúlum.”
Politikkarar og felagsskapir hava funnist at átakinum hjá SSCA fyri at fremja eina “víðgongda seksuella eksperimentatión.” Átakið, sum varð sett í verk undir undanfarnu stjórn, hevur síðstu mánaðirnar ført til, at núverandi forsætisráðharrin, Malcolm Turnbull, er komin undir trýst, og hann hevur tí biðið um eina frágreiðing um átakið.


text: Stuttfilmurin Alda, sum Franklin Henriksen leikstjórnaði vann í vár fimm virðislønir á Illinifest Student Film Festival, sum gongur fyri seg á universitetinum í Illinois. Hetta er ein stillur filmur uttan nakað prát, men við hópin av ljóðum úr føroysku náttúruni, sum sigur søguna um Aldu og mannin, ið sjóletist. Filmurin sýnist rættiliga gamaldags við dentinum, ið verður lagdur á landslagsmyndir og fólk í morreyðari ull, men hann megnar uppá sjey minuttir at siga eina sorgarsøgu, sum nógvir føroyingar hava upplivað mest fyrr, men eisini í dag, og sum Mikines lýsti í myndum í 1930´unum. Og júst myndamálið hjá Mikines tykist sentralt í filminum og í summum førum eru beinleiðis tilsipingar, t.d. er myndin omanfyri ein filmparafrasa yvir málningin Aftur av jarðarferð. Í løtuni kann filmurin síggjast á heimasíðuni ekko og har kann eisini atkvøðast fyri filminum.


text:
Tað hevur elvt til nógv rumbul, at súkklur ikki eru loyvdar í býarbussunum hjá Tórshavnar kommunu, tí ósemja hevur verið um, hvat ein "súkkla" er.
Søgur hava verið frammi um, at summi ikki eru sloppin við í bussin, tí tey hava havt barnasúkklur við sær, og onnur hava upplivað at verða tveitt úr bussinum, tí tey hava havt rennisúkklur, rennihjól ella rennifjalir við sær í bussin, sum bussførarin í fyrstu atløgu ikki hevur sæð.
Men tað steðgar sum skilst nú. Tórshavnar kommuna hevur nevnliga viðgjørt spurningin, eftir at fleiri klagur eru komnar inn frá misnøgdum borgarum um súkkluspurningin - og niðurstøðan er, at rennisúkklur, samanløgd rennihjól og rennifjalir eru ikki súkklur, og kunnu tí takast við í bussin.
Sambært Tórshavnar kommunu eru bussførararnir kunnaðir um avgerðina í dag.


text:
Veðurlagið í Suðurkorea er subtropiskt við heitum sumrum og køldum vetrum. Kuldin kemur úr Sibir og elvir til drúgvan vetur og nógvan kava.
Januar og februar eru kaldastu mánaðir í Pyeongchang. Olympisku vetrarleikirnir eru í februar, sum í miðal er næstkaldasti mánaður, tá lítið avfall er.
Heitastu summarmánaðir eru juli og august. Tá regnar illa, og vandin fyri tropiskum melduródnum er stórur.
Bólkauppgáva:
Tit skulu skipa fyri tveimum bólkaferðum við flogfari úr Føroyum til Suðurkorea. Annar bólkurin vil fyrst og fremst standa á skí og hava eina virkna feriu. Hin bólkurin vil njóta hitan og slappa av.
Hvørja árstíð eiga bólkarnir at fara? Hussu kann farleiðin verða? Hvussu bíliga kann flogferðin gerast? Hvørji støð eru mest áhugaverd at vitja? Eru serligar avbjóðingar, ein eigur at vara seg fyri? Hvussu er við valuta og passi?
Amboð: telda og netstøð sum flog.fo, tripadvisor.com, uttanríkistænastur
Hesin botaniski garður við 3000 plantum úr øllum heiminum er á lítlu oynni Oedo, sum er stutt úr landi sunnast í Suðurkorea. Eini hjún hava skapt og dyrkað garðin síðan 1969. Á oynni Oedo er milt subtropiskt strandaveðurlag


text:
POLITIKKUR: Skulu hini setast í skammikrók?
Sambandsflokkurin kann samstarva við allar flokkar, og vísur tí ongum samstarvsfelagum í skammikrók áðrenn løgtingsvalið og harvið møguliga útihýsur seg sjálvan
Eftir at flestu politisku flokkar hava hildið landsfundir við ymsum partapolitiskum markeringum, er stundin komin til, at vit sum veljarar og fólkavald fyrihalda okkum realistiskt til tað, ið lagt er fram.
Tað ber m.a. í sær, at trekkjast skal frá víðgongdum útmeldingum og vallyftum. Hetta er náttúligt at gera, tí ongin flokkur kemur ígjøgnum við øllum, sum er markerað á landsfundi ella í skáltalum.
Nýggjasta er, at Javnaðarflokkurin á landsfundi hevur markerað skattalættar, avtøku av brúkaragjøldum og annað mangt. Enn hevur flokkurin ikki sagt nakað um, hvat ið hetta kostar, men at rokningin skal sendast vinnufyritøkum.
Hetta er ikki haldført í praksis.
Tað ber ikki til at leggja hissini ófíggjaðar rokningar á borðið og so krossa fingrar fyri, at onkur annar fer at gjalda tær.
Tey, sum fyrihalda seg realistiskt til politiskar markeringar, vita eisini, at hesar hjá Javnaðarflokkinum gerast ikki til praktiskan politikk bara tí, at Javnaðarflokkurin nú hevur markerað.
Hinvegin eiga vit, sum møguliga skulu samstarva og frameftir finna semjur við t.d. Javnaðarflokkin, ikki at melda ov harðliga út.
Sambandsflokkurin eigur ikki at vísa møguligum samstarvsfelagum í skammikrók áðrenn løgtingsvalið og harvið útihýsa seg sjálvan og egnan politikk.
Flestu vita, at okkara flokkur fær trupult við at samstarva við Tjóðveldi eftir valið, tí flokkurin er so víðgongdur. Men harífrá og til at signalera, at Fólkaflokkurin og smærru flokkarnir eru einastu samstarvsmøguleikar frameftir, er at fara ov vítt.
Tað einasta, sum hendir, um flokkar vísa hvørjum øðrum durafjórðingin, er, at samstarvsmøguleikar gerast færri.
Bárður Nielsen
Næstformaður í Sambandsflokkinum
RN


text:
Kortið tillagar seg til teldur, teldlar og fartelefonir, og tað ber sostatt til at taka tað fram, óansæð um brúkarin situr heima, ella er staddur uttandura.
Í kortinum kann leitast eftir matrikulnumrum, ella har kann panorerast og sumast til øki, ið hava áhuga. Við at klikkja á eitt øki, sæst hvussu tað eitur í byggisamtyktini, og har er ein slóð beinleiðis til ásetingarnar fyri økið.
Tað ber til at prenta sær kort út, t.d. í pdf-sniði og við at velja "avanceret", kann ásetast eitt ávíst støddarlutfall, soleiðis at kortið kann prentast í máti.
Plankortið er at finna á heimasíðuni hjá Tvøroyrar Kommunu undir "Kort", ella undir "Bústaður og Bygging", "Byggisamtykt". Eisini ber til at leita tað fram á heimasíðuni, við at skriva "plankort" í leititeiginum ovast høgrumegin.


text: Eins og í Havn skein sólin oman og niðan í Gøtu í dag, tá vit skuldu velja myndir til tvær nýggjar handilsskúlabøkur hjá Føroya Skúlabókagrunni. Suffía við Stein, grafikari, hevur tikið myndirnar og gjørt grafiska sniðið í báðum bókunum. Hvør kapitul hevur eitt tal, sum sæst aftur á eini avmyndaðari ferðslutalvu, húsaveggi ella navnbretti á báti. Reyða 2-talið er til dømis tikið av Strúkijarninum úti á Reyni í Havn. 11-talið er tikið í túninum í næsta grannahúsið hjá Estra í Syðrugøtu. Eftir lokna uppgávu vóru stundir til ein túr á sandinum, har børnini spældu, og at enda fingu vit, Hallstein og eg, ein tallerk av rabarbugreyti frá Elsu Højgaard Sigurðsson í Klaksvík.


text:
Rokstríðsmaðurin er ein spennandi skaldsøga um 16 ára gamla Tobias, sum stríðist ímóti øllum. Tá hann ein dagin verður niðursligin á opnari gøtu verður lívið enn meira fløkjaligt. Heima er familjan farin í upploysn. Pápin stingur av við síni nýggju unnustu, og stóribeiggin Sondri roynir at halda tað, ið er eftir av familjuni, saman. Barnaverndin hevur longu havt fund um málið og er til reiðar at koma upp í leikin.
Meðan Tobias roynir at finna teir, sum hava sligið hann niður, vevjur hann seg upp í eina fløkju av rúsevnum, harðskapi og hevndaratgerðum. Men hann hittir eisini Cato, sum lurtar eftir honum.
Rokstríðsmaðurin er ein ógvuslig og spennandi frásøgn um ein øðrvísi uppvøkstur, og um hvussu rá ungdómstíðin viðhvørt kann vera.
Aftur


text:
Orð: K.L. Aastrup
Týtt: Salomon J. Joensen
Ger teg til reiðar, kristni alt,
nú náttin burt er svunnin,
tí Harrans dýrd er ljóst og balt
sum nýárssól upprunnin.
Tann sterki hevur øllum vent,
tín sorg er sløkt, alt ónt er bent,
verð ljós og ver til reiðar.
Enn heimurin er merktur av
tí nátt, sum um oss sígur,
enn myrkur valdar land og hav,
men væl at morgni líður.
Tí trúgvin satt tað orðið fær:
«Guðs dýrd er risin fyri tær
og klárliga skal rísa.»
Og kring títt ljós, sum er Guðs orð,
seg tjóðir skulu samla
í kirkjukór, við bað og borð,
hin ungi við tí gamla.
Og kongar halda síni ferð
at nýggjársglæmuni, sum er
nú fyri tær upprunnin.
Tú lýsa skalt við gleðigleim,
tí Harrin alt kann bøta,
tá tínir synir koma heim,
við lovsongi tær møta.
Ja, hjarta títt skal gleðast við,
at døtur tínar fremst í lið’
á armi verða bornar.
Tað Harrans dýrd úr erva er,
sum teg so heilt skal fylla.
Tað er hans ráð, sum hann tær ber,
tað djevul ei skal ridla:
Til tín er talað náðiorð
við lívsins bað og lívsins borð.
Tað ljóðar allar dagar.
Ger teg til reiðar, kristni alt,
lat ljós í staka brenna.
Guðs kærleika og virki balt
lat heimin allan kenna.
Tann sterki hevur øllum vent,
tín sorg er sløkt, alt ónt er bent,
verð ljós og ver til reiðar.


text:
Tá ið Findus lítli hvarv
Bókaklubbin
- Síður: 24
- Útgávuár: 2018
- Upprunamál: svenskt
- Innbinding: innbundin
- Rithøvundur: Sven Nordqvist
- Myndir: Sven Nordqvist
- Týðari: Niels Jákup Thomsen
Pettson gamli býr saman við hønum sínum á einum garði á bygd. Hann kennir seg so einsamallan.
Ein dagin kemur Bina Andersson, grannakonan, við einari pappeskju til hansara.
„FINDUS. GRØNAR ERTRAR“ stendur við stórum stavum á eskjuni.
Men har vóru ikki grønar ertrar í eskjuni. Har var ein pinkalítil kettlingur!
Soleiðis gjørdust Pettson og Findus vinir, og hann fekk nógvar aðrar vinir seinni...


text:
- Tíðindi, mentan og ítróttur
Fútin sendir málið til ríkisadvokatin
Ríkisadvokaturin ger av, um Óli Breckmann skal ákærast fyri at bróta grein 266B, tí hann á útvarpsrásini R7 kallaði forsetan í Norður-Korea fyri eitt skeivoygt sosialistiskt knetti.
Erling Eidesgaard meldaði Óli Breckmann fyri orðavalið. Hetta var í mars.
Fyrst í næstu viku sendir fútin málið til Ríkisadvokatin við einum tilmæli haðani. Hvat tað tilmælið er, vil Linda M. Hesselberg, varafúti, ikki upplýsa.
Í Danmark sendir politiið nøkur slík mál til Statsavokatin at taka støðu til.
Í Føroyum er fútin eisini statsadvokatur, so tí verður málið sent Ríkisadvokatinum.
At málið nú verður sent Ríkisadvokatinum, merkir, at fútin tekur málið í álvara.
Grein 266B í revsilógini sigur, at tann, sum alment ella við størri útbreiðslu í hyggju, setir fram útsøgn ella boðskap, ið hóttir, spottar ella eyðmýkir persónsbólk orsakað av rasu, húðarliti, tjóðskaparligum ella etniskum uppruna, trúgv, kynsligum samleika ella breki, verður revsaður við sekt ella fongsli í upp til tvey ár.
Sí eisini


text:
Taptu við fýra málum fyri Finnlandi
ítróttur07-10-2018 - 08:28 - Jóanis Albert Nielsen
A-landsliðið við monnum tapti seinnapartin í gjár fyrra venjingardystin móti Finnlandi. Úrslitið var 29-25.
Føroysku leikararnir løgdu annars út sum eitt ódnarveður og eftir lítlari løtu vóru Føroyar á odda við fimm málum. Føroyska verjan stóð stinn og tað var ógvuliga trupult hjá finnum at spæla seg gjøgnum hana.
Finsku leikararnir raknaðu tó við í seinnu hálvu av fyrra hálvleiki og byrjaðu at draga inn á Føroyar. Tá farið var til hálvleiks var støðan 10-11.
Í seinna hálvleiki riggaði einki hjá okkara monnum. Vinstribakkur hjá Finnlandi smoygdi sær í heilum fram við verjuni, samstundis sum finski spæliskiparin heili tíggju ferðir fann strikuleikaran.
Finnland fekk eina leiðslu á fýra mál, men nakað av spenningi kom aftur í dystin síðstu minuttirnar, tá Peter Krogh fimm ferðir buldraði bóltin í netið til ein mun á tvey mál. Síðstu løtuna fingu finnar eitt brotskast og eitt skjótálop og drógu fráaftur til endaliga úrslitið 29-25.
Føroyar skulu aftur royna seg móti Finnlandi í dag klokkan 10.30 føroyska tíð.
Málskjúttar:
Peter Krogh 7
Rói Berg Hansen 5
Jónas G. Djuhuus 3
Helgi Hoydal 2
Fríði Weyhe 2
Tróndur Kragesteen 2
Vilhelm Vilhelmsen 1
Hans Eli Sigurbjørnsson 1
Brandur Halgirsson 1
Vilhelm Poulsen 1


text:
Søgan um Titanic - skipið, ið ikki kundi søkka, men kortini gjørdi tað á fyrstu ferð síni í apríl 1912 - hugtekur miljónir av fólkum um allan heimin. Vanlukkan kravdi meiri enn 1.500 mannalív. Tað tók 73
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er bara eitt verri enn, at fólk tosa um ein. Tað er, at eingin tosar um ein"
Oscar Wilde


text:
Barbara Holm 07.08.2018 (11:37)
Ferðsluóhapp á Argjum
Fólk í høvuðsstaðnum hava ivaleyst varnast, at bæði sjúkrabilar og løgreglubilar fóru í fullari ferð út á Argir fyri løtu síðani.
Av løgreglustøðini verður sagt, at orsøkin er eitt ferðsluóhapp. Tað er ein bilur, sum hevur verið fyri óhappi, og tvey fólk vóru í bilinum, sum var í ferðsluóhappi á Glyvursvegi á Argjum.
Óhappið hendi fyri løtu síðani. Ferðslan varð tarnað eina løtu, men nú er bilurin tikin av vegnum. Kvinnurnar, sum vóru í bilinum, vórðu sendar til kanningar á Landssjúkrahúsinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Limakapping
Limakapping!
Limakappingin hjá Bókaklubbanum er ein lesikapping, har tit kunnu vinna uppaftur fleiri góðar lesiupplivingar. Tað er sera einfalt. Tá tit hava fingið eina bók frá Bókaklubbanum, fáa tit ein teldupost sendandi við atgongd til kappingina.
Kappingin snýr seg um at svara rætt upp á ein spurning um okkurt í bókini hjá tykkum. Trýggir møguleikar eru at velja ímillum, og svara tit rætt, eru tit við í lutakastinum um eitt gávukort á 500 kr. at nýta á www.bokaklubbin.fo.
Eru fleiri limir í húskinum, sum fáa ymiskar bøkur? So svara tit spurningunum til allar tykkara bøkur. Minnist til at skriva navn og teldupost, tá tit luttaka.
GG! Freistin at luttaka í kappingini hesa ferð er 18. oktober!
Vinningurin kann einans nýtast til at keypa bøkur framum tær, ið koma frá Bókaklubbanum.
Hevur tú ikki sæð teldupostin við kappingini? Kanna so mappuna við spam/junk. Vel síðani at síggja teldupostar frá Bókaklubbanum framyvir.


text:
Gospel cruise 14. - 16. juni 2019
Komið umborð og njótið framúr gospeltónleik við nøkrum av okkara bestu tónleikarum
Hugni og tónleikur verður frá morgni til myrkurs, og tá tit vilja hvíla oyruni, kunnu tit leita tykkum inn í eina av okkara matstovum, tí allar máltíðir eru íroknaðar.
Tónleikarar á túrinum:
- Dupultkvartettin í Ebenezer
- Kvartettin í Betesda
- Magni Christiansen
- Tær 4 úr Frelsunarherinum
- Terje Vestergaard
- Blátt Gras
- Eyðun Jacobsen
- Svein í Prestgarði
Túrurin er sera væl umtóktur, og tí viðmæla vit at bíleggja í góðari tíð.
Sí skránna niðanfyri.


text:
Tað er Tjóðveldi sum flokkur, ið eigur og rekur 14. september. Eitt redaksjónstoymi tekur sær av dagliga virkseminum. Aðalstjórnarformaðurin hevur evstu ábyrgd av miðlinum.
Virðisgrundarlagið hjá 14. september eru hugsjónirnar um fólkaræði, føroyskt sálvbjargni og føroyskt fullveldi. Miðilin er tó óheftur av politiskt valdu umboðum floksins og hevur redaksjonelt frælsi.
14. september ætlar ikki at kappast við hinar internetmiðlarnar um at vera fyrstur við øllum møguligum og ómøguligum sløgum av tíðindum, men tíðindaportalurin fer javnan at verða dagførdur við útvaldum tíðindum, hugleiðingum og boðskapum.
Til ber at senda teldupostar til miðlin á ritstjorn@fjurtandi.fo ella við at skriva til ein av persónunum handan dagliga raksturin av miðlinum, um tú hevur tíðindi, eina hugleiðing ella onkra áheitan til miðilin.
Petur í Gong er aðalstjórnarformaður í Tjóðveldi og harvið stjóri á Fjúrtanda.
Telefonnummar: +298 233142
Teldupostur: petur@fjurtandi.fo
Regin Winther Poulsen er ritstjóri og rekur dagliga virksemi á Fjúrtanda.
Telefonnummar: +298 274222
Teldupostur: regin@fjurtandi.fo
John Dalsgarð skrivar fyri Fjúrtanda og er partur av ritstjórnini.
Telefonnummar: +298 599001
Teldupostur: john@fjurtandi.fo


text:
Poul Michelsen fer til Danmarkar í dag, har hann millum annað skal á fund við Inger Støjberg um at yvirtaka útlendingaøkið. Inger Støjberg hevur víst lítlan samráðingavilja, og Poul Michelsen sigur, at útlendingaøkið tí verður yvirtikið frá føroyskari síðu uttan danskt samtykki, um danir ikki broyta kós.
– Vit eru øgiliga misdnøgdir við handfaringina hjá Inger Støjberg. Vit hava kravt, at har skulu aðrir bollar í suppuna, sigur Poul Michelsen, landsstýrismaður í vinnu- og uttanríkismálum. Hann er avgjørdur á málinum.
– Eg bleiv landsstýrismaður í september, og eg haldi, vit høvdu okkara fyrsta fund í oktober í 2015. Har undirskrivaðu vit eina avtalu um, at innan 1. juli í 2016, skuldu vit hava fingið avtalu upp á pláss. Nú skriva vit 2017. Tað hevur tikið nógv longri tíð enn upprunaliga tíðarskeiðið, men vit eru faktiskt ikki komin ein pinn longri, greiðir Poul Michelsen frá.
Poul Michelsen fer av landinum í dag og skal á fund við Inger Støjberg í morgin um útlendingaøkið. Útlendingaøkið er ímillum yvirtøkumálini í samgonguskjalinum, men tað hevur sambært landsstýrismanninum gingið striltið við samráðingunum, tí danska málaráðið hevur verið tungt at dansa við.
Trupulleikin hevur verið Schengen, har danir ikki halda, at føroyingar kunnu gerast limir. Poul Michelsen avvísir ikki, at Schengen kann vera ein trupulleiki, men hann vísir á, at Danmark ikki er partur av øllum trygdarsamstarvum í Europol, men at tað hevur borið til hjá teimum at fáa eina avtalu í lag, har upplýsingar kunnu útvekslast.
– Schengen er trupulleikin, siga tey. Men vit hava sagt, at so má okkurt annað gerast. Vit hava eina norðurlendska avtalu, ið má kunna brúkast. Vit hava biðið tey koma við einum uppleggi, har tað stendur at vit yvirtaka økið við norðurlendsku pass-avtaluni sum grundarlag. So má Schengen vera Schengen, slær Poul Michelsen fast.
– Vit mugu sjálvandi finna eina mannagongd, har vit kunnu útveksla upplýsingar við Schengen. Trupulleikin er nakað tann sami, sum Danmark er í viðvíkjandi Interopol ella Europol. Danmark er ikki við í hesi trygdarloysnini og hevur varðveitt tað, sum eitur forbehold. Har sita so tvey fólk og arbeiða fyri Europol í Danmark og veita løgregluni í Danmark upplýsingar eftir ynski. Upp á tann mátan stýrir tú, at Danmark ikki sleppur beinleiðis inn í dátugrunnin, sigur Poul Michelsen.
– Vit royna at siga við tey, at vit mugu gera onkra tílíka avtalu við Schengen her, soleiðis at vit kunnu fáa tær upplýsingar, sum okkum tørvar, fyri at viðgerða visum, integratión, teir flóttar og alt tað, sum skal til, greiðir Poul Michelsen frá.
Men á fundinum í morgin fer Poul Michelsen at samráðast um seinastu staðfestingina hjá føroyska uttanríkismálaráðnum. Tey hava boðað danska integratiónsráðharranum frá, at um tað ikki ber til at samráðast meira, mugu føroyingar tilskila sær rættin at yvirtaka økið, uttan fleiri samráðingar
– Um vit ikki fáa nakra avtalu í rættlag, so mugu vit brúka rættin, sum er í yvirtøkulógini, sum sigur, at eftir samráðingarnar eru lidnar, skulu vit yvirtaka økið. Vit føla tað sum, at vit hava nú 4-5 faldað tíðina í samráðingunum, uttan at tey flyta seg nakað serligt. So mugu vit rokna tíðina sum lidna. Vit taka okkum rætt at yvirtaka tað, og tað er tað, sum eg fari niður til nú, sigur landsstýrismaðurin.
– Eg gangi út frá, at tey reagera av hesum, sigur Poul Michelsen, sum sjálvur vísir á, at tað hevði ikki verið best fyri hvørki Danmark ella Føroyar, um tað kemur so langt, men hann heldur hinvegin at, tá ið danir ikki vilja samráðast, mugu onnur stig takast.


text:
Eg havi júst ogna mær eina svarta talvu! Mær dámar væl, at heimið skal spegla tey sum búgva har. Ja, ein kann keypa nógv, sum er soo pent og stílfult, men tað kunnu øll gera og tískil kunnu nógv heim... Continue reading →
Eg eri ikki nakar Picasso, men aftaná ein langan dag, dámar mær væl at sita og gera eitthvørt kreativt. (Eg eri sum børnini, eg vil helst koyra tað í rammu, og hanga tað upp, beinanveg). Gott at eg havi ein... Continue reading →
Eg minnist so væl, tá vit gingu í víðum buksum. Tað var tá Spice Girls var frammi. So ja, tað eru nøkur ár síðani, eftir hondini. Men nú eru tær aftur her! (Ikki Spice Girls, men buksurnar). Hvat dámar tykkum?... Continue reading →
Hetta er ynskilistin hesa vikuna. Kjólin er akkurát eg, og kann setast saman við øllum hinum pløggunum, fyri at skapa ymisk look. Eg elski pastel litir, og nú dagarnir eru blivnir eitt sindur ljósari, billi eg mær inn at summarið... Continue reading →
OMG! Hava tit felagskonto?! Hasa viðmerkingina fái eg viðhvørt, tá eg fortelji at sjeikurin og eg hava eina felagskonto. Ja vit hava eina felagskonto til mat og eina felagskonto til leigu osf. Men veist tú hvat? Tað er genialt! Tað... Continue reading →
Menniskjað hevur tørv á, at kenna seg sum ein part av einum bólki. Tað nýtist ikki at verða nakar ávísur bólkur, men øll hava tørv á at føla at onkur annar skilur ein, og leggur í ein. Fyri at kunna... Continue reading →
Manglar tær okkurt at fara í, í kvøld? So kanst tú náa, at skapa tín egna off shoulder topp! Tað einasta tær tørvar, er toy, seymimaskinu og elastic (tú kanst nýta band ístaðin). Eitt stórt hitt í vármótanum 2016, er nemliga... Continue reading →


text:
Leys størv
Søkt verður eftir fólki at arbeiða á skrivstovu Føroya Lærarafelags.
Starvið er fjøltáttað og fatar bæði um skrivstovuarbeiði og bókhald.
Umsøkjarin skal hava royndir innan bókhald, hollan kunnleika til føroyskt mál og duga at arbeiða sjálvstøðugt og at samstarva við onnur.
Tað er ein fyrimunur, um viðkomandi hevur læraraútbúgving og hevur áhuga fyri yrkisfelagsarbeiði, men tað er tó eingin treyt.
Lønar- og setanartreytir sambært sáttmála við avvarðandi yrkisfelag.
Nærri upplýsingar um starvið fáast við at venda sær til skrivstovu felagsins – telefon nr. 616863.
Umsókn skal sendast til:
Føroya Lærarafelag
Pedda við Stein gøta 9
Postrúm 3264
110 Tórshavn
ella til: lararaf@lararafelag.fo
Skrivlig umsókn skal vera Føroya Lærarafelag í hendi í seinasta lagi 18. oktober 2018.
Føroya Lærarafelag
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Frá vinstru á myndini: Meinar Ortind, Sára Sondum, Høgni Jákupsson, Kristina Clementsen, Elsa Berg, Hervør Pálsdóttir, Tráin Nónklett, Magnus Heinason Eysturoy og Brandar Heðinsson.
Unga Tjóðveldið hevði landsfund 11. mars 2017 og bleiv landsnevndin fólkað soleiðis:
Elsa Berg, forkvinna og starvsnevndarumboð
Kristina Heðinsdóttir Clementsen, næstforkvinna
Magnus Heinason Eysturoy, PolUng umboð
Sára Sondum, skrivari
Hervør Pálsdóttir, forkvinna í altjóða nevndini og í Socialistisk Ungdom i Norden
Høgni Jákupsson, miðlafólk
Tráin Petursson Nónklett, landsnevndarlimur
Brandar Heðinsson, aðalstjórnarlimur
Meinar Ortind, peningarøkil
Petur Pauli á Høvdanum og Mathias G. Schou eru tiltakslimir.
Tú kanst seta teg í samband við Unga Tjóðveldið við at ringja ella smsa á 210096 ella skriva ein teldupost til [email protected]
Formenn/kvinnur síðani 1998
· Annlis Bjarkhamar
· Jóannes Vitalis Hansen
· Rúni Nielsen
· Jógvan Jacobsen
· Barbara Holm
· Rúni Nielsen og Barbara Holm
· Gunnhild Dahl Niclasen
· Jógvan Arnason Djurhuus
· Regin Winther Poulsen
· Tráin Petursson Nónklett
· Elsa Berg


text:
Tey trý fyrst valdu hjá Tjóðveldi til fólkatingsvalið hava í dag hitt Lars Løkke Rasmussen í Keypmannahavn. – Tjóðskaparmál og rættindini hjá føroyingum eru nú aftur á dagsskrá á fólkatingi, siga tey trý.
Høgni Hoydal, Magni Arge og Kristina Háfoss eru í dag í Keypmannahavn, og í morgun hittu tey Lars Løkke Rasmussen.
Umboðini hjá Tjóðveldi nýttu høvið at tosa við Lars Løkke um ES og makrel boykottið.
– Vit vístu á, at júst stongsulin av donskum havnum, og ES boykottið var eitt dømið um, at ríkisfelagsskapurin ikki kann halda fram, sigur Høgni Hoydal.
Tjóðveldi vísti á, at tey fara at arbeiða fyri at fáa eitt skrivligt lyfti frá donsku stjórnini um, at føroyingar hava rætt til at gera eina grundlóg, uttan uppíblanding frá donsku stjórnini.
– Samstundis er tað av alstórum týdningi, at eingin avgerð verður tikin yvir høvdið á føroyingum – hvørki á Christiansborg ella í ES høpi – nú Danmark flytur alsamt meira av sínum avgerðarrætti til ES, vísur Kristina Háfoss á.
Rættarliga støðan hjá føroyskum borgarum og vinnulívið var eisini á skránni á fundinum.
– Vit nýttu høvið at greiða Lars Løkke frá, at vit stútt og støðugt tey komandi fýra árini fara at gera alt vit kunnu, fyri at føroyskir borgarar og føroyskt vinnulív fáa somu rættindi sum aðrir norðurlendskir borgarar, siga tey trý.
Sum dømi vísa tey á, at í dag er støðan hjá eitt nú støkum uppihaldarum tann, at tey sleppa ikki at flyta aftur Føroya ella at vitja í Føroyum við børnum teirra, uttan so at tey fáa loyvi frá makanum. Tað er ein ríkisrættarlig fløkja, sum má loysast í bræði.
Eisini loftrúmið var til viðgerðar á fundinum.
– Vit mugu sjálvi fáa ræði á okkara loftrúmið, og teimum mongu møguleikunum, sum fylgja við tí málsøkinum, sigur Magni Arge.
– Samanumtikið var samrøðan við Lars Løkke var góð, og vónandi fáa vit komandi tíðina flutt okkum fram á tjóðskaparleið og fáa tikið burtur forðingar fyri vinnulív og borgarar, siga Høgni Hoydal, Kristina Háfoss og Magni Arge.


text:
Orð: Petur Jacob Sigvardsen
Viðmerking: Yrktur 15. mars 2009.
Nú megi mín og evni fjara,
og ellismerkt er likam mítt.
Eg hugsi um tann stóra skara,
sum hevur góða stríðið strítt.
Foreldur, systkin, børn so smá,
ið farin eru foldum frá.
Við kærleiks bondum knýtt vit vóru,
so minnisrík mong løtan var
við tykkum, sum her undan fóru,
tit vóru okkum dýrabar.
Nú tóm mong smáttan er at sjá,
og illgresi grør gøtum á.
Lat saknin tó ei tyngja sinnið,
og syrg ei, sál, her uttan vón.
Men legg tær Harrans orð í minni,
at birtast skal tann mikla sjón,
tá Krist í skýnum er at sjá,
og Guds børn upp frá deyða stá.
Ta stund skal einki meir oss skilja,
vit møta skulu øllum teim,
sum gravarmyrkrið vildi hylja,
tí tá vit komin eru heim
at vera Harra várum hjá,
sum her á jørð vit trúðu á.
O, sæla stund! tá ið vit síggja
tey kæru andlit himni á
í Guds Jerúsalem tí nýggja,
har aldri meir vit skiljast tá.
Gud, troystið oss í teirri trúgv,
at vit í himni eiga búgv.


text:
Áki Bertholdsen 12.01.2018 (16:00)
Landssjúkrahúsið sleppur næstan undan
Hóast sjúkrarøktarfrøðingarnir eru nógv tann størsti starvsbólkurin á Landssjúkrahúsinum, fer samhugaverkfallið, sum verður mánadagin ikki at merkjast nakað serligt á sjúkrahúsinum.
Fyrr í dag boðaðu 21 fakfeløg frá, at tey fara í eitt 24 tíma samhugaverkfall mánadagin við tí endamálið at vísa sín samhuga við Pedagogfelagnum, sum nú hevur verið í verkfalli í ein góðan mánað.
Eitt av teimum starvsbólkunum, sum fara í samhugaverkfall, eru Sjúkrarøktarfrøðingarnir. Men tað eru nevniliga bara sjúkrarøktarfrøðingar, sum eru í starvi hjá Almannaverkinum, sum fara í samhugaverkfall og teir, sum arbeiða í heilsuverkinum, fara til arbeiðis sum vant.
Annars fara bioanalytikararnir, fysioterapeutarnir og ljósmøðurnar í verkfall, men har tað verður neyðugt, verða viðgerðir og kanningar útsettar og Jóanis Erik Køtlum, stjóri, sigur, at samstundis fara tey at biðja um undantak til bráðneyðugt arbeiði á føðideildini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hjartastartarar í almenna rúminum
Seinastu árini hava alt fleiri fyritøkur, kirkjur, eigarafeløg, ítróttarfeløg osfr. avgera at keypa og heingja upp hjartastartarar.
Tað eru vit sera fegin um, og vóna at tað heldur fram.
Hjartastartarar gera tó ikki nógvar skreytir einsamallir. Tað besta er sjálvsagt, um tørvur ongantíð verður á teimum. Men verður hinvegin tørvur á hjartastartara, er neyðugt:
- at hjartastartarin er viðlíkahildin regluliga, soleiðis at battaríið ikki er deytt, tá hann skal brúkast.
- at hann er atkomuligur. Ein innilæstur hjartastartari er falskur tryggleiki, tí fólk kunnu fáa hjartasteðg nær tað skal vera - ikki bara í vanligari upplatingartíð.
- at fólk tora at brúka hjartastartaran, um tað verður neyðugt.
Tí er umráðandi, at fólk syrgja fyri at læra seg at brúka hjartastartara og at geva hjartamassasju, soleiðis at tey ikki aftra seg at traðka til, tá neyðin er størst.
Les søguna her á síðuni um John Ellefsen, sum var so heppin, at hjartastartari júst var vorðin tøkur, tá hann small um í Runavík, og ikki minst at fólk skundaðu sær at traðka til og bjarga honum lívið.
Veitst tú hvar tín nærmasti hjartastartari er?
Kanna síðuna www.hjartastartari.fo og finn tín nærmasta startara. Hevur tín fyritøka ella felag ein startara, sum ikki er skrásettur, er gott at boða hjartastartaranetverkinum frá.


text:
Heimatænastan í Suðuroy fevnir um allar bygdirnar í Suðuroynni og er økið býtt uppi tvey øki: Sunnaru helvt og Norðaru helvt.
Sunnara helvt umfatar bygdirnar Hov, Porkeri, Vág, Lopra, Akrar og Sumba. Heimasjúkrarøktarfrøðingarnar hava skrivstovu og viðgerðarhøli í Heilsumiðstøðini í Vági, og heimahjálpararnir hava bólkahøli sama stað.
Norðara helvt umfatar bygdirnar Sandvík, Hvalba, Tvøroyri, Øravík og Fámjin. Heimasjúkrarøktarfrøðingarnar hava skrivstovu og heimahjálpararnir bólkahøli í somu húsum á Tvøroyri. Harafturat hava heimahjálpararnir bólkahøli í “Gamla skúla” í Hvalba.
Økisskrivstovan er í Vági.
Í økinum starvast sjúkrarøktarfrøðingar, heilsurøktarar, heima- og heilsuhjálparar og ein økisterapeutur.
Fyrispurningar um heimahjálp, heimasjúkrarøkt og økisterapi kunnu setast til økisskrivstovuna.
Trý eldrasambýli eru í økinum. Er tørvur á búplássi í eldrasambýli, fæst eitt umsóknarblað at fylla út. Tá pláss er á einum Eldrasambýli, verður altíð tikin støða eftir tørvinum hjá umsøkjaranum í verandi løtu, og tí er ikki møguligt at siga, hvar í røðini ein er á bíðilistanum.


text:
Sunnudagin 27. mai endaði skeiðið Venjari 2, og fingu sjey venjarar prógv. Trý onnur hava tikið partvíst lut í skeiðnum, og fáa hesi prógv, tá tey taka restina eina aðru ferð. Hesi sjey umboða svimjing, rógving, frælsan ítrótt, súkkling og fimleik.
Skeiðið hevur verið skipað soleiðis, at venjararnir hava fingið undirvísing trý vikuskiftir í vár, har evnini hava verið
Vikuskiftið 1
Undirvísarar: Sølvá J. Joensen, Rigmor N. Arge og Heri Ziska
– Føðsla
– Teknikvenjing
– Ítróttasálarfrøði
Vikuskiftið 2
Undirvísarar: Pernille og Mads Winsløv Wied
– Fysisk venjing
– Konditiónsvenjing
– Venjaraleikluturin
– Styrkivenjing
Vikuskiftið 3
Undirvísarar: Pernille og Mads Winsløv Wied
– Venjing svarandi til aldur
– Ítróttaskaðar
– Tilrættisleggjan av venjing
Á myndini síggjast Mads og Pernille Winsløv Wied saman viđ teimum 7 luttakarunum, ið hava gjøgnumført alt skeiðið
Um hendan hópin siga Mads og Pernille, at tað var “et super godt hold” og: “de har fortjent stor klapsalver fra deres klub og forbund“.
Undirvísararnir eru sera væl nøgdir við, at venjararnir hava luttikið so aktivt í undirvísingini – bæði teoretiskt og praktiskt. Til lukku við próvnum, tit sjey. Tað er heilt víst ein góð íløga, at senda venjarar á slík skeið til menning og íblástur.


text:
Dálking frá gomlum ruskplássum, dálkaðum ídnaðarøkjum o.tíl. má ikki elva til inniumhvørvi, sum ikki er nøktandi heilsuliga og trygdarliga.
Um so er, at bygt verður á øki, uttan at dálkingin í jørðini er fullkomiliga reinsað, skal innrákið av dálking frá undirlendinum til inniumhvørvið avmarkast við at gera bygningskonstruktiónina móti lendinum bæði lufttætta og diffusjónstætta, ella við at nýta onnur samsvarandi munadygg tiltøk.
Jarðardálkingar kunnu treingja upp í bygningar við konvektión og diffusjón gjøgnum undirstøðið, lendisgólv, gólv, kjallaragólv og kjallaraútveggir.
Forðast kann fyri konvektión við at gera konstruktiónir lufttættar, t.d. við at gera konstruktiónir úr betongi fullgóðar, so at konstruktiónirnar verða góðar, einsháttaðar og uttan rivur.
Minkast kann um diffusjón við at gera konstruktiónir diffusjónstættar, t.d. við at nýta betong við góðsku í miðal umhvørvisflokki, sum inniheldur upp til 5 % av poknutum bitlum.
Vísast kann til ”DS/EN 1992-1-1 Betonkonstruktioner”.


text:
Skeið fyri venjarum, hjá børnum og ungum
- Ítróttur fyri børn og ung.
Í vár vera tvey skeið av hesum slag. Eitt verður 19. og 20. mars 2010 og eitt 26. og 27. mars 2010 - bæði í ÍSF-húsinum í Havn. Byrjað verður fríggjakvøldið kl. 18.00 til 22.00 og leygardagin er tað frá kl. 9.00 til 17.00.
Evni:
- ítróttapædagogikkur
- Ítróttaumhvørvi
- Menning hjá børnum
- Venjing
- Trygd og ábyrgd
- Etikkur og moralur
Skeiðið skiftir ímillum at vera teoretiskt og praktiskt. Leygardagin verður praktisk venjing, so tá er gott við ítróttaklæðum.
Ongin próvtøka er, men kravt verður at uppmøtingin er 100%. Eftir lokið skeið verður luttøkubræv útflýggjað.
Skeiðið er ein partur av venjaraútbúgvingini hjá DIF, Danska Ítróttasambandinum. Møguleiki er sostatt at byggja víðari uppá skeiðið.
Málbólkur: Venjarar, hjálparfólk og leiðarar hjá børnum og ungum. Øll sum hava áhuga í og ábyrgd av børnum og ungum, sum luttaka í ítrótti.
Hvat fært tú burturúr:
- Vitan um menningina hjá børnum, fysiskt, psykiskt og samfelagsligt
- Tú blívur vitugur við evni sum námsfrøði, venjaratypir, málsetan og týdningin av ítróttarumhvørvi
- Ítøkilig hugskot til spøl og venjing hjá børnum og ungum
Upptøkutreytir: Luttakari skal vera 15 ár ella eldri.
Tó kunnu vit gera frávik frá regluni um upptøku, um serstøk viðurskifti tala fyri hesum.
Luttøkugjald:
Kostnaðurin fyri skeiðið er 250 kr. Íroknað er frálærutilfar og matur. Eisini er møguligt at sova.
Tilmelding
Tilmelding er neyðug og seinasta freist at melda til fyrra skeiðið er mikudagin 10 mars 2010 og seinna skeiðið mikudagin 17 mars 2010 á ahl@isf.fo ella á tlf. 312606 ella 282331.
Meiri fæst at vita frá ÍSF skrivstovuni tlf.: 312606 ella frá Anniku á telduposti ahl@isf.fo ella á tlf.: 282331.


text:
Gosfjøll
Gosfjøll, sum ikki hava goyst í søguligari tíð, eru óvirkin, men hini eru virkin. Undir gosfjøllum eru grótbræðingar (magma, 1000 °C). Trýstið er ofta stórt í bræðingunum, og tær kunnu bróta sær veg upp ígjøgnum jarðarskorpuna og goysa. Oman á jørðini nevnist grótbræðingin lava. Men annað enn lava vellir og goysir upp - loftsløg, viksteinur og stórir steinklumpar. Gosopið er sum kókandi pottur, og lava verður sprænd høgt upp í loft. Gløðandi bræðingin streymar í eldáum oman líðina. Lavan er sera heit, 1000 °C, sum er nóg heitt at bræða t.d. stál. Fólk, sum búgva nær gosfjøllum, sita ikki fulltrygg. Tað hava tey sannað á Heimaoy í Íslandi og manga aðrastaðni. Ofta fara gosfjøll at goysa púra óvarandi, og gløðandi grótbræðing leggur alt oman líðina oyðið. Gos verður, tí gløðandi grótbræðing niðri í jørðini brýtur sær leið gjøgnum sprungur í jarðarskorpuni. Hesar rivur eru m.a. ímillum meginlandapláturnar, til dømis í Íslandi og í londunum við eldkringin í Kyrrahavi. Gosfjøll eru eisini á havbotninum, og tey kunnu gera ovurstórar skaðaaldur, tsunami nevndar. Fleiri enn 850 virkin gosfjøll eru.


text:
Rundskriv um frítíð og frídagar í fólkaskúlanum skúlaárið 2018/2019
Summarfrí 2018 mikudagin 27. juni - mikudagin 15. august
Heystfrí: leygardagin 13. oktober - sunnudagin 21. oktober
Jólafrí: fríggjadagin 21. desember – sunnudagin 6. januar
Páskafrí: leygardagin 13. apríl – mánadagin 22. apríl
Flaggdagur hósdagin 25. apríl
Dýri Biðidagur: ríggjadagin 17. mai
Kristi Himmalsfarardagur: hósdagin 30. mai
Hvítusunnufrítíð: leygardagin 8. juni - mánadagin 10. juni
Summarfrí 2019: fríggjadagin 28. juni – sunnudagin 18. august
Allir nevndu dagar verða roknaðir sum frídagar. Í skúlaárinum 2018/19 er 1 dagur til taks, ið skúlamyndugleikarnir á staðnum kunnu brúka sum frídag.
Mentamálaráðið
Jenny Lydersen
undirvísingarleiðari


text:
Heri Simonsen 15.04.2018 (18:55)
Maurice Ross: Málið hjá EB/Streymi var offside
- Hann var minst fýra metrar offside. Orðin eigur høvuðsvenjarin hjá Víkingi, Maurice Ross, ið sá sínar menn leika javnt 1-1 ímóti EB/Streymi á Eiði.
- Eg havi sjáldan sæð ein so einsíðis dyst. Vit høvdu alt spælið, og málverjin hjá okkum hevði einki at gera. Hvat meir kanst tú gera fyri at vinna ein fótbóltsdyst, og so hendir hetta og kostar okkum sigurin, sigur ein týðiliga vónsvikin høvuðsvenjari hjá Víkingi í samrøðu við Petur Asbjørn Lervig.
Maurice Ross heldur, at hjálpardómarin hevði nóg góðan vinkul til at síggja, at 1-1 málið var offside.
TRÝST á PÍLIN undir MYNDINI, og hoyr tað sum litríki skotski venjararin hjá Vìkingi, Maurice Ross segði í samrøðu við Petur Asbjørn Lervig á Rás2 aftaná dystin.
Samrøðan Petur Asbjørn Lervig gjørdi við Gestur B. Dam hjá EB/Streymi hoyrist HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Lundin er ein nútímans bókhaldsskipan, ment av føroyingum til føroyska marknaðin. Endamáli er at bjóðað út eina kappingarføra skipan, sum á skjótan og einfaldan hátt kann hjálpa føroyskum fyritøkum og stovnum við fíggjarstýringini.
Grundpakkin í Lundanum nøktar tørvin hjá flestu smáu fyritøkum í Føroyum. Og so hvørt tørvurin veksur, ber til at byggja uppí við eyka modulum og brúkarum. Skipanin kann hýsast hjá okkum, so tykkara dátur altíð eru tryggar. Skipanin verður áhaldandi ment, so tit altíð hava eina tíðarhóskandi skipan.


text:
Hví velja Marel útgerð?
Sum fremsti framleiðari í heiminum av útgerð til virkir, bjóðar Marel eitt breitt úrval av smidligum loysnum sum fevna um øll lið í hagreiðingini.
Framleiðsluútgerð til øll fiskasløg í havinum
Óansæð hvat fiskaslag tín fyritøka selur, so bjóðar Marel júst røttu útgerðina til tín framleiðslutørv.
“Í miðal fara 70 fløk gjøgnum ta nýggju skipanina hvønn minutt, og framleiðslunøgdin er økt við 20%.”
Gunnar Adalbjörnsson – Samherji, Iceland
Ein sterkur partamaður við tína lið
Sum ein royndur veitari av loysnum til fiskavirking eru vit við tær allan vegin – frá byrjan til avhending og víðari. Vit tryggja okkum at loysnin er skraddaraseymað til tykkara tørv og koyrir væl, umframt at vit útvega tær alla ta undirvísing og hjálp, tær tørvar.
Set teg í samband við okkum í dag
Ert tú áhugað(ur) at hoyra meira um Marel? Set teg í samband við okkum í dag og fá eitt tilboð til tína fyritøku.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Forsíðarss
Fyri at fyribyrgja vindskaðar, nú veturin stendur fyri durum,
heitir brunaumsjónarmaðurin á borgararnar um
at tryggja leysar lutir, sum eru uttandura, og at taka leysar lutir inn,
so teir ikki fúka í vindinum og gera skaða.
22. Jun 2006
Vatnnýstla
Er vatn bara vatn? Mangan hevur verið sagt, at vatn í Føroym er so reint, at eingin vandi er at drekka úr áum og vøtnum kring um í landi okkara. Men her fara vit skeiv - heilt skeiv til tíðir. Vanliga rávatn okkara sum
22. Jun 2006
Húsarhaldsburturkast
Bingjuplássi á Grønanesi verður opið fríggjadagin 23. juni frá kl.13-19. Tikið verður bert ímóti gráa posanum frá IRF. Allir posar sum koma inn skulu verða afturlætnir.
22. Jun 2006
Vatnveiting á Heyganesi
Í hesum døgum verður arbeiði at skifta vatnleiðingina á Heyganesi gjørt. Tað er J-J Graving v/ Johnny Joensen og Høgna Johansen, sum gera arbeiði, saman við Vestmanna Kommunu. Arbeiði er metta at kosta um 400.000 kr, og skal verða liðugt síðst í
21. Jun 2006
Fjalsvegur
Vestmanna Bygdarráð samtykti á fundi 19. juni, at Fjalsvegur skal leingjast við 210 m. Hesin teinur kemur at liggja omanfyri viðarlunduna og endar við gamla vatnbrunnin. Verkætlanin skal gerast sum ein heildarætlan, og fíggjast yvir trý fíggjarár. Ætlanin er íalt mett at kosta
07. Jun 2006
Fráboðan frá IRF
IRF hevur í tíðindaskrivi boðað frá, at nýggj roykreinsiskipan skal setast upp á brennistøðini á Hagaleiti, og at spreingiskaðin, sum ovnurin fekk í november í fjør, samstundis verður umvældur. Í hesum sambandi verður eingin innsavning av húsarhaldsburturkasti í einar tvær til tríggjar vikur. Heitt verður
26. Mai 2006
Umsjónarmaður
Vestmanna Kommuna hevur sett Finnboga Joensen í starv sum umsjónarmann, sum m.a. skal røkja grønu økini hjá kommununi. Umsjónarmaðurin kemur eisini at hava eftirlit við øðrum ognum hjá Vestmanna Kommunu. Nevnast kann umsitingarbygningurin á Bakkavegi 16, Bygdarsavnið og barnagarðarnir. Finnbogi hevur síðan 1986,
26. Mai 2006
Húsavørðar í Vestmanna Skúla
Vestmanna Bygdarráð hevur sett tveir nýggjar húsavørðar í starv í Vestmanna Skúla. Teir eru Janus Jensen sum er útbúgvin húsasmiður og Øssur Christiansen sum er útbúgvin málari. Tað vóru 15 umsóknir til størvini.
26. Mai 2006
Tekniskur leiðari
Vestmanna Bygdarráð hevur sett Jón Rasmussen í starvið sum tekniskur leiðari hjá kommununi. Hann byrjar í starvinum 1. juli 2006. Jón Rasmussen er ættaður úr Klaksvík og búsitandi í Grønlandi, er 55 ára gamal og hevur drúgvar royndir innan leiðslu av ymsum slag. Hann
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Apopleksi
Apopleksi (apoplexia cerebri, eisini kent sum slagtilburður, heilabløðing og blóðtøpp í heilan) er ein brádliga íkomin nevrologiskur skaði eftir antin ein blóðtøpp ella eina bløðing í heilanum. Diagnosan verður sett út frá einari kliniskari kanning, men tað er ikki møguligt at síggja antin talan er um ein blóðpropp ella eina heilabløðing útfrá tí klinisku kanningini.
Sum ískoyti til ta klinisku kanningina, vil læknin næstan altíð velja at senda sjúklingin til eina CT-skanning ella MR-skanning. Endamálið við hesum skanningum er at stuðla diagnosuni, fyri at meta um útlitini og fyri at kunna útiloka aðrar sjúkur, eitt nú svullir, metastasir, subaraknoidal bløðing (SAH) og subduralt hematom (SDH).
Man skilur ímillum apopleksi, har sjúkueyðkennini vara longri enn 24 tímar TCI (Transitorisk Cerebral Iskemi), har sjúkueyðkennini hvørva áðrenn 24 tímar eru farnir.
Sjúkueyðkennini í tí akuttu fasuni hanga saman við hvat ella hvørji øki í heilanum ið eru rakt. Ofta snýr tað seg um niðursett vit, niðursetta kraft og føling í tí einu síðuni av kroppinum og kognitivt órógv, sum ávirkar málið, rúmfatanina og dagligdagsfunksjónir. Psykiskar broytingar og tunglyndi eru eisini vanlig.
Í Danmark eru árliga umleið 10.000-12.000 nýggir tilburðir av apopleksi, sum harvið er ein av teimum størstu fólkasjúkunum í Danmark. Upp til 10 % av sjúklingunum doyggja innanfyri tann fyrsta mánaðin, og hjá teimum sum yvirliva, førir sjúkan ofta til avlamni í størri ella minni mun. Í Føroyum verða umleið 70 fólk um árið innløgd við apopleksi á Apopleksideildini á Landssjúkrahúsinum. Tað eru ikki øll, ið fáa apopleksitilburðir í Føroyum, ið verða innløgd á hesari deildini, og tí er talið eisini nakað hægdi enn 70. Heilafelagið metir, at talið á føroyingum, ið árliga verða rakt av apopleksi er umleið 100.[1]


text:
Heilsufrøðingurin í Sandoynni
Elsa Vest er heilsufrøðingur í Sandoynni. Hon arbeiðir 30 tímar um vikuna, sum er býtt soleiðis:
Mána- og fríggjadag arbeiðir hon við pinku- og smábørnum og familjum teirra.
Týsdagar er hon á Meginskúlanum og arbeiðir við teimum størru børnunum.
Hósdagar er hon í bygdaskúlunum.
Mammubólkar eru fríggjadagar eftir tørvi.
Arbeiðsøki og uppgávur hjá heilsufrøðinginum síggjast á heimasíðuni hjá gigni – www.gigni.fo
Elsa Vest
tlf 562334
teldupostur: elsav@gigni.fo
Gigni - Heilsufrøði til børn & ung, er ætlað øllum barnafamiljum í Føroyum.
Stovnurin veitir heilsufrøðiliga tænastu til smábarnafamiljur eins og til skúlabørn/tannáringar.
Stovnurin virkar fyri, at børn fáa eina jaliga og mennandi lívsbyrjan og heilsugóð barna- og ungdómsár. Eisini verður dentur lagdur á at styrkja og menna foreldraførleikan og økja tilvitanina um leiklutin sum familjan hevur.
Familjur, ið flyta til landið í styttri ella longri tíðarskeið, eru eisini umfataðar av skipanini og eru vælkomnar at seta seg í samband við Gigni, annaðhvørt við at ringja til skrivstovuna í Tórshavn ella til heilsufrøðingin í økinum. Yvirlit finst undir teiginum starvsfólk. Meira kann lesast um Gigni HER


text:
Lær at brúka iPhone/iPad at gera stuttar filmsfrekvensir
04. Jun 2015
Spennandi skeið 25. juni kl. 9-16: Lær at brúka iPhone/iPad at gera stuttar filmsfrekvesnir og redigera. Pætur M. Dahl (Spískamarið) og kameramaðurin Rógvi Rasmussen hava...
les meir
HR-Forum 28. mai: Framtíðarinnar HR
19. Mai 2015
Hósdagin, 28. mai kl. 13 - 15.30 hevur stjórin fyri Dansk HR, Kim Staack Nielsen, fyrilestur og kjak í HR-foruminum, sum heldur til hjá Gallup...
les meir
FFM 21. mai: Onkur annar eigur tað!
19. Mai 2015
Hósdagin, 21. mai kl. 13.00 -15.00 heldur Sigmund Poulsen, advokatur, fyrilestur undir heitinum "Onkur Annar eigur tað!" á Marknaðartorginum hjá Felagnum føroysk marknaðarfólk. Marknaðartorgið...
les meir
Heildarkanningar
20. Feb 2015
Vantar tær vitan um tykkara kundar og hvussu nøgdir teir eru við tykkara tænastur? Hvat velja føroyingar, um val var nú ella hvat hevur týdning...
les meir
HR-Forum: Bygnaðarbroytingar og hugburðsbroytingar
20. Feb 2015
Hósdagin, 26. februar kl. 13.00 - 15.30 skipar Gallup fyri HR-Forum fyri limir. Hesa ferð kemur Marianna Andreassen, ráðgevi frá fyritøkuni MEA Consult...
les meir
Gleðilig jól og gott nýggjár
19. Des 2014
Gallup Føroyar ynskir viðskiftafólki og øllum annars eini gleðilig jól og eitt gott nýggjár.Takk fyri gott samstarv í brátt farna ári.Vit gleða okkum til nógvar...
les meir
Óreglulig ferðsla í tali av vitjandi á Portal.fo
28. Okt 2014
Portal.fo og Gallup Føroyar hava í felag saman við Modernus í Íslandi, sum umsitur Vevmátingarlistan hjá Gallup, kannað vitjunartølini á portal.fo og øðrum...
les meir
Fyrilestur: “How to work with and get the best out of Vevmátingarlistanum?
28. Okt 2014
Hósdagin 30. oktober kl. 10.00-11.30 hevur Pétur Ísfeld Jónsson, sølustjóri á “Internet á Íslandi” fyrilestur um vevmátingar og Vevmátingarlistan undir heitinum: “How to work...


text:
Í miðlunum
Vísindavøkutema í Góðan Morgun Føroyar
Nú sæst sjóvarfallið á telefonini - Bogi Magnussen og Knud Simonsen í Góðan Morgun Føroyar 25. september 2017
Jónrit kannar autismu í Føroyum - Jónrit Hallimg í Góðan Morgun Føroyar 26. september 2017
Føroyska langustundin í Kiel - Hans Andrias Sølvará í Góðan Morgun Føroyar 27. september 2017
Títtleikin av tarmbruna í Føroyum - Turið Hammer í Góðan Morgun Føroyar 28. september 2017
Øll kenna øll í Føroyum - Erika A. Hayfield í Góðan Morgun Føroyar 29. september 2017
Sápugransking - samrøða við 5. flokk í Eysturskúlanum í Barnaútvarpinum 28. september


text:
Fyrsta stigið, tá tú umhugsar at selja tíni hús ella aðra fasta ogn, er at seta teg í samband við okkum fyri óbindandi ráðgeving.
So avtala vit nær og hvar, vit hittast. Hetta vil aloftast vera á ognini sjálvari, so tað er møguligt at gera eina meting á staðnum og geva bestu ráðgevingina. Vit tosa millum annað um, hvat tað vil siga at selja eina ogn, og hvussu mannagongdirnar eru í sambandi við søluna.
Tá vit eru samd um karmarnar, verður ein søluavtala gjørd millum teg og Skyn. Søluavtalan er ein avtala um, hvussu sølan skal fara fram á besta hátt, um prísuppskot, um framvísingar o.a. Søluavtalan er galdandi í 6 mánaðir – tó kann hon leingjast.
Vit taka okkum av øllum viðurskiftum í sambandi við sølu av føstum ognum. Vit lýsa ognina til sølu á okkara heimasíðu og øðrum miðlum.
Tá ið vit hava ein áhugaðan keypara, gera vit avtalu um framvísing av ognini í samráð við teg.
Tá boð kemur inn, fært tú boð um hetta, og vit kunna aðrar áhugaðar keyparar um boðið. Vit tryggja okkum, at øll boð eru verulig, og at fígging er tøk.
Velur tú at taka av einum boði og harvið selja ognina, taka vit okkum av øllum tí praktiska: Vit seta okkum í samband við kundaráðgevan hjá tær í bankanum fyri at gera avtalu um tey fíggjarligu viðurskiftini. Um pant er í ognini, síggja vit til, at pantið verður avlýst. Eisini seta vit okkum í samband við peningastovnin hjá keyparanum fyri at avtala nær yvirtøkan verður, og nær keypspeningurin skal flytast.
Tá alt hetta er komið upp á pláss, verður skeytið sent til tinglýsing, og sølan er framd.
Flestøll selja fasta ogn eina ella bert fáar ferðir í lívinum. Tí er tað sera umráðandi, at sølan fer skynsamt og lógliga fram, og at tú hevur eina góða uppliving av allari søluni - bæði áðenn, ímeðan og eftir søluna. Tú skalt kenna teg tryggan í allari gongdini. Tá tú velur Skyn at røkja tíni áhugamál í bústaðarsølu, fylgja vit tær allan vegin. Soleiðis tryggja vit tær dygdartænastu í einum og hvørjum bústaðarhandli. Vel okkum, tí:


text:
6. oktober 2011Nr. 140
Løgtingslóg um broyting í løgtingslóg um Húsalánsgrunn
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í løgtingslóg nr. 62 frá 31. mai 2010 um Húsalánsgrunn verða gjørdar hesar broytingar:
1) § 1 verður orðað soleiðis:
“§ 1. Húsalánsgrunnurin hevur til endamáls:
1) at virka fyri at øll í Føroyum skulu hava møguleika fyri at útvega sær ein bústað
2) at tryggja fjølbroytni á bústaðamarknaðinum, og
3) at stuðla upp undir Veðurlagspolitikk Føroya at minka orkunýtsluna hjá føroyska býlishópinum.”
2) Í § 5, stk. 2 verður “80 %” broytt til: “90 %”.
3) Aftaná § 5 verður sett sum nýggj § 5 a, § 5 b og § 5 c:
“§ 5 a. Húsalánsgrunnurin kann veita veðskuldarlán til íbúðafeløg og íbúðastovnar, sum eru skipað sum sjálvsognarstovnar ella lutafeløg.
Stk. 2. Lán eftir stk. 1 skulu veðsetast innan fyri 80 % av metingarvirðinum við tinglýstum veðbrævi, ognarbrævi, skaðaloysisbrævi o.l. í somu fastogn ella við aðrari samsvarandi trygd.
Stk. 3. Áðrenn lán verða veitt eftir stk. 1, ásetir landsstýrismaðurin í kunngerð reglur og treytir um lánsveiting.
§ 5 b. Húsalánsgrunnurin kann einsamallur ella saman við kommunum, feløgum og stovnum útvega, reka og leiga út íbúðir, íbúðahús og lestrarbýlir.
Stk. 2. Áðrenn Húsalánsgrunnurin útvegar bústaðir eftir stk. 1, ásetir landsstýrismaðurin í kunngerð reglur og treytir fyri hesum virksemi grunsins.
§ 5 c. Húsalánsgrunnurin kann veita realkredittlán at fíggja føroyskar bústaðir.
Stk. 2. Áðrenn Húsalánsgrunnurin fer í holt við at veita realkredittfígging eftir stk. 1, ásetir landsstýrismaðurin í kunngerð reglur og treytir fyri hesum virksemi grunsins.”
§ 2
Henda løgtingslóg kemur í gildi dagin eftir, hon er kunngjørd.
Tórshavn, 6. oktober 2011
Kaj Leo Holm Johannesen (sign.)
løgmaður
Lm. nr. 77/2011


text:
Jóannes Hansen 04.10.2004 (14:05)
Tað er aftur lívligt á Sevmýri
Sjálvsagda vendingin er, at leygardagin kom TB upp á pláss aftur. Síðani fyrstu niðurflytingina í 1988 hevur aldursforsetin í føroyskum fótbólti, TB, fleiri ferðir verið í næstbestu deildini og vent. Vónin hevur hvørja ferð verið, at tað skuldi eydnast aftur at vera við í kappingini, har tað er mest hugaligt at vera. Nú eydnaðist tað at flyta uppaftur, men í fyrstu atløgu verður á Tvøroyri ikki rokna við nógvum øðrum enn, at TB skal stríðast fyri at varðveita plássið í 1. deild.
Hetta er í fyrstu atløgu. Tá ið hugt verður eitt sindur longri fram í tíðina, eru teir ikki sørt bjartskygdir á Tvøroyri. Úrslitini í yngru deildunum boða frá, at tað eru evnaríkir spælarar í TB, og um rætt verður borið at, og umstøðurnar annars vera at liva og virka har suðuri, so átti hetta um ikki so mong ár at sæst aftur í TB.
Tað eru ikki so nógv ár síðani, at tað var óhugsandi, at yngstu liðini hjá TB skuldu kappast í meistarabólkinum. Í ár vunnu smádreingirnir og piltarnir bronsu, og smápiltarnir vunnu silvur í FM kappingini. Oftast er tað meiri spurningurin, hvørjir møguleikar verða givnir teimum ungu og børnunum heldur enn, um evnini eru har. Í ár hevur Eyðun Svalbard tikið sær av smádreingjaliðnum, meðan Pól F. Joensen hevur tikið sær av piltunum og smápiltunum.
Fleiri av hesum knassunum fara um nøkur ár at vera við til at lyfta TB. Júst nú uppflytingin er vorðin veruleiki, er stóri spurningurin, hvussu tað fer at verða næsta ár.
Sofus Laðanberg er formaður í TB. Hann er drívmegin, tá ið tað ræður um at fáa fíggjarliga grundarlagið undir felagnum at rigga. Í dagliga yrki sínum er hann norðanfjørðs. Í fleiri ár sigldi hann um Vestmannasund. Nú er hann stýrimaður á Dúgvuni, sum siglir um Leirvíksfjørð. Tað hevur ikki verið verri fyri TB kassan, at formaðurin hevur siglt um Vestmannasund og nú siglir millum Klaksvík og Leirvík. Har er nógv fólk at hitta, sum ikki javnan eru á Tvøroyri, og so dettur onkur króna her og onnur har í TB kassan.
Á Tvøroyri eru tað eisini fleiri, sum arbeiða í stuðulsfelagnum og sum eru við í øðrum tiltøkum, sum hava til endamál at økja um inntøkurnar og á annan hátt at skapa karmar um og grundarlag fyri fótbóltinum á Tvøroyri.
Í fótbóltsdeildini er samfelagsfrøðingurin Bjarni Mortensen formaður. Tað er ivaleyst ikki at taka munnin ov fullan at siga, at tað fyrst og fremst eru formaðurin í felagnum og so formaðurin í fótbóltsdeildini, sum fyrst og fremst hava við tað fótbóltsliga at gera.
Nógv at fáa upp á pláss
Bjarni Mortensen sigur, at tey í felagnum hava leingi arbeitt út frá, at møguleikin fyri uppflyting skuldi gerast veruleiki. Men hann heldur samstundis, at tað er nógv arbeiði eftir at gera, áðrenn TB kann roknast at vera ført fyri at fara í stríðið fyri at varðveita nývunna plássið.
Í fyrstu syftu verður á onkrum økjum byrjað so at siga niðanfyri nullpunktið. Dan Mortensen, sum í fleiri ár hevur verið liðformaður og ein av bestu TB spælarunum, er farin av landinum at arbeiða. Ein av gávuríku ungu monnunum, Bárður Dimon, ætlar sær at fara sama veg, og Rasmus Nolsøe, sum eisini er evnaríkur ungur spælari, ið er uppaldur á Sevmýri, spælir við HB.
- Tá ið tað viðvíkur tí fótbóltsliga, so eru tað tríggir lutir, sum vit fokusera uppá. Allir eru teir neyðugir, og hvør sær eru teir ivaleysa stórir. Eitt er, at vit mugu leggja stóra orku í at menna ungu og í 1. deildarhøpi ikki royndu spælararnar, sum nú skulu royna seg. Í hesum bólkinum eru lutfalsliga nógvir. Eitt annað er, at stórur dentur skal leggjast á organisatiónina ella skipingina av liðnum. TB hevur spælt rættuliga álopskent í ár. Tað fer neyvan at bera til at halda fram á sama hátt, nú mótstøðan verður av heilt øðrum slagi. Tað verður heldur eingin meining í bara at verja og sparka burtur. Nú skal finnast fram til, hvat er skilabest. Og fyri tað triðja mugu vit fáa nýggjar spælarar. Bæði heilt góðar spælarar at styrkja um toppin og so aðrar spælarar, sum kunnu vera við til at styrkja um breiddina á liðnum. So her er nóg mikið at arbeiða við, staðfestir Bjarni Mortensen.
Jon Johannesen hevur verið leikandi venjari í gott og væl tvey ár. Tá ið vit fregnast um, hvussu tað verður við venjara næsta ár, sigur Bjarni Mortensen, at hetta ikki er avgjørt enn.
- Vit eru akkurát fluttir upp. Hetta verður ein av fyrstu uppgávunum, sum vit mugu fara undir at loysa.
Hvussu verður tað við spælarum?
- Vit hava tríggjar veteranar á liðnum. Her hugsi eg um Jon Johannesen, Óla Johannesen og Einar Petersen. Harafturat hava vit havt ganesisku Daniel, sum er 194 centimetra høgur miðvallari og Immanuel, sum er álopsspælari. Enn er eingin formliga avtala gjørd við hvørki teir ella aðrar. Men vit fara nú undir hetta arbeiðið, og tað ræður um at spæla kortini rætt, so vit koma í so mikið fræga støðu, sum tað ber til. Tað krevst, um vit skulu hava møguleika at røkka málinum, sum vit halda, at tað er møguleiki fyri at røkka, sigur Bjarni Mortensen.
Hann heldur eisini, at fótbóltshýrurin aftur er vorðin góður á Tvøroyri:
- Í níti árunum mistu vit so nógv fólk, at tað næstan var neyðugt at byrja av nýggjum. Áhugin millum fólkið her suðuri hevur altíð verið stórur, men tað hevur ikki altíð kenst so hugaligt. Nú sær framtíðin hampuliga góð út. Tað eru fleiri, sum vilja lyfta og bera, og so er at vóna, at vit næsta ár fara at fáa fólk til eitt lið, sum verður ment at kappast við hini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jákup Mørk 15.01.2014 (18:16)
Tróndur fekk mentunarvirðislønina
Tá handanin varð avdúkað, tók Bjørn Kalsoy til, at Tróndur er eins óavmarkaður sum náttúran kring Føroyar. Sama um tilfarið er úr pappíri, rekaviði, jarni ella glasi!
Síggj fleiri myndir frá handanini við at trýsta HER
Tróndur hevur í fleiri ár verið eitt av mest altjóða viðurkendu listafólkum okkara. Hann hevur verið partur av stórum kanningarferðum, og í ár var hann við á stórari framsýning í Washington.
Mentanarvirðisløn landsins er 150.000 krónur.
Meira seinni...
Les eisini:
Tróndur fekk mentunarvirðislønina
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Jákup Mørk 15.01.2014 (18:35)
Trygvi Danielsen ársins unga listafólk
Hetta er triða ferðin, at virðislønin til ungt listafólk verður handað. Áður hava Zacharis Stóra og Silja Strøm fingið virðislønina, og í ár varð tað so yrkjarin, Trygvi Danielsen, sum slapp at taka ímóti.
Síggj fleiri myndir frá handanini við at trýsta HER
Trygvi gav í ár út fyrstu útgávu sína, The Absent Silver King. Bjørn Kalsø segði í grundgevingum sínum, at her var talan um skaldskap, sum ikki legði í, hvussu skaldskapur vanliga verður lisin, og at Trygvi við hesum hevur sýnt dirvi.
Virðislønin til ungt listafólk er áljóðandi 50.000 krónur.
Meira seinni...
Les eisini:
Tróndur fekk mentunarvirðislønina
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Starv hjá Marine Harvest
Leys størv
Um eingi størv eru leys at søkja hjá Marine Harvest í Føroyum, kanst tú altíð senda eina sjálvbodna umsókn.
Send ein umsókn, har tú lýsir seg sjálvan við lívsgongdarlýsing (CV) og greið frá áhuga, førleikum og ynskjum.
Send umsóknina til post@marineharvest.fo ella við posti til: Marine Harvest Faroes, Ternubrekkan 3, 695 Hellurnar.
Starvsnæmingar og lesandi
Vit eru altíð opin fyri framsøknum og framskygdum ungum fólkum, sum høvdu dámað at verið við í bláu kollveltingini, The Blue Revolution. Vit hava javnan starvsnæmingar og lesandi í ymsum pørtum av fyritøkuni.
Gongur tú í framhaldsdeildini ella á miðnámsskúla og kundi hugsað tær at roynt teg innan alivinnuna, ert tú vælkomin at seta teg í samband við okkum.
Send okkum eina umsókn til post@marineharvest.fo ella við posti til: Marine Harvest Faroes, Ternubrekkan 3, 695 Hellurnar.
Um Marine Harvest
Marine Harvest er millum heimsins størstu alifeløg við virksemi í 24 londum. Meira enn 11.000 starvsfólk starvast í fyritøkuni um allan heim, og tað gevur ótaldar møguleikar. Í Føroyum starvast 40 fólk í fyritøkuni.
Í Føroyum eru høvuðsøkini:
- Smoltaling á landi
- Laksaaling á sjógvi
- Góðskustýring og sjúkufyribyrging
- Tøka av laksi
- Sølu- og flutningssamskipan
- Leiðsla og fyrisiting
Fortreytin fyri framhaldandi at ganga á odda við burðardyggari laksaframleiðslu í heimsflokki eru dugnalig, eldhugað og álítandi starvsfólk innan fyri allar starvsfólkabólkar.


text:
Orð: Hans Andrias Djurhuus
Lag: Regin Dahl
Hey, endarnar spleysið og seglini heysið,
nú lýsir av himni og verð,
og aldurnar kvøða – og ættirnar røða
um Háberg og hansara ferð.
Bjart mureldur logar – og streingir og boðar
teir slætna, har eg haldi leið.
Væl rákið eg kenni – og glitra tey spenni
sum gull nú á mínari skeið.
Várharra hann sigur: Nú verði tað friður,
tí nú siglir Háberg í havn,
og Pætur hann tigur – og toyggir seg niður,
og tekur hann knørr mín um stavn.
Hoyr, einglarnir kvøða og halgir menn røða:
»Vælkomin á himinsins strond.«
Well – akkerið fellur – har hoyrist ein smellur,
so skelva øll veraldar lond.
Eg heilsi Várharra – og fremst millum teirra,
sum rundaðu Hornið og Kapp,
har sessar seg Háberg – har gloymir hann Láberg,
tí væl inn um Bláberg hann slapp.


text:
Yvir 10.000 í almennum starvi
- Í 2002 vóru 8.391 fólk í almennum starvi og í dag eru yvir 10.207, segði Símun Hammer frá Eysturoyar Vinnufelag á fundinum “Nokk er nokk”, sum var í skúlanum við Løkin í gjárkvøldið.
Á valmøtta fundinum við Løkin, høvdu Jørgen Niclasen, form. Fólkafloksins og Símun Hammer frá Eysturoyar Vinnufelag framløgur.
Símun Hammer vísti ma. á, at vinnupolitikkur fyri Føroyar var gjørdur í 1999 og í dag liggur hann bert í eini skuffu. Tað er alneyðugt, at hesin verður tikin fram aftur og dagførdur.
- Vinnan má hava tryggar og varandi karmar, segði Símun Hammar.
Hann vísti á talið av almennum og privatum starvsfólkum í ávikavist 2002 og í 2017.
- Í 2002 vóru 16.075 fólk í starvi hjá tí privata og í 2017 var talið 16.008 starvsfólk.
- Hinvegin er talið av fólki í almennum starvi vaksi nógv. Í 2002 vóru 8.391 í almennum starvi og í 2017 er hetta tal vaksi upp um 10.207.
Símun Hammar setti spurnartekin við, hví hesi 16.000 fólkini í starvi hjá tí privata, vóru blivin so nógv dýrari hjá tí almenna at umsita.
Jørgen Niclasen vísti á øll gjøldini, sum sitandi samgonga hevur álagd borgarum og vinnu. Hann nevndi ma. bensin- og dieselavgjaldið á akfør, avgjaldið á smyrjiolju, vektgjaldið á akfør hækkar, tinglýsingaravgjaldið, umhvørvisavgjald og kringvarpsgjald.
Hann nevndi eisini hækking av skatti til barsilsskipan, hækking av skatti til Samhaldsfasta og ætlanirnar hjá samgonguni og Sjálvstýri at hækka skattin til Samhaldsfasta einaferð ernn.
- Tíðin er komin til at “Siga frá”. Nokk er nokk, segði Jørgen Niclasen.
Hann vísti eisini á, at tað verður serliga ringt, um ein velur at stovna sína egnu fyritøku.
- Tá verða øll gjøldini dupult. Tá skal ein rinda ALS-gjald, Barsinsgjald, Samahaldsfasta og Kringvarpsgjald av síni egnu løn. Men sum fyritøka, skal ein rinda sum arbeiðsgevari eisini.
- Dupult gjald av øllum er alt annað enn vinnuvinarligt.
Lívligt orðaskifta var á fundinum og fundarfólkini vóru samd um, at her má okkurt gerast. Nokk er Nokk.
Myndir frá fundinum: trýst her


text:
Altjóða ráðstevna um tjóðskaparligan sjálvsavgerðarrætt í 21. øld
Luttakarar úr Skotlandi, Katalonia, Ný Kaledonia og Føroyum verða við, tá Tjóðveldi fríggjadagin 12. oktober skipar fyri ráðstevnu um tjóðskaparligan sjálvsavgerðarrætt í 21. øld í Norðurlandahúsinum.
Rætturin hjá tjóðum at skipa seg sum fullveldi er støðugt á breddanum kring heimin, og í Ný Kaledonia verður fólkaatkvøða um sjálvstøðu frá Fraklandi 4. november.
Í Katalonia fór spanska stjórnin harðliga fram, tá katalanska fólkið á fólkaatkvøðu 1. oktober í 2017 skuldi siga sína hugsan um framtíðarstøðuna hjá Katalonia. Fleiri politikarar vórðu settir fastir og sita enn í fongsli uttan dóm. Aðrir hava funnið sær friðskjól í øðrum evropeiskum londum og halda fram at tala fyri sínum politisku sjónarmiðum um framtíðina hjá Katalonia.
Í Skotlandi var fólkaatkvøða í 2014 um at skipa Skotland sum fullveldið. Ein lítil meiriluti var fyri at varðveita sambandið við Stórabretland tá, men síðan Brexit gjørdist veruleiki, eru ætlanir um eina nýggja fólkaatkvøðu komnar á breddan.
Føroyingar lúka allar treytir at vera ein tjóð við ómissandi sjálvsavgerðarrætti. Hetta hava danskir forsætisráðharrar eisini ofta sagt, men staðfest er hetta fólkatingsvalskeiðið, at Danmark hevur ongantíð viðurkent hendan rættin mótvegis Sameindum Tjóðum.
Á ráðstevnuni verður skift orð um støðuna í ymsu londunum. Úr Ný Kaladonia kemur umboð fyri tjóðskaparrørsluna, at greiða frá fólkaatkvøðuni 4. november og hvønn leiklut Frakland og ST hava í tilgongdini. Úr Skotlandi kemur tingmaðurin, Kenneth Gibson, at siga frá støðuni har.
Greitt er ikki enn, hvør fer at umboða Katalonia, men umboðið haðani fer at lýsa politisku støðuna í dag, og hvønn týdning hon hevur fyri fólkaræðið í Evropa. Høgni Hoydal, formaður í Tjóðveldi, fer at leggja fyri og umrøða stigini, Føroyar eiga at taka, nú 70 ár eru liðin, síðan heimastýrislógin varð sett í gildi.
Atgongdin til ráðstevnuna er ókeypis. Ráðstevnan byrjar kl. 13.15 fríggjadagin 12. oktober í Skálanum í Norðurlandahúsinum. Orðstýrari verður Magni Arge, fólkatingsmaður hjá Tjóðveldi.


text:
Dagarnar 17.-19. september skipar Yrkisdepilin fyri skeiði í førleikameting fyri starvsfólki innan yrkisútbúgvingarnar og í vinnuni.
Sjóneykan verður sett á einstaklingin, sum skal ígjøgnum eina førleikametingartilgongd, og luttakararnir fáa høvi at vísa í verki, hvussu ein slík tilgongd kann verða skipað. Í hesum sambandi er umráðandi, at starvsfólk, ið fáast við førleikameting, bæði í umsiting, undirvísing og á arbeiðsplássum, duga at leiðbeina og svara spurningum frá tí einstaka, ið vil førleikametast.
Skeiðsluttakararnir fáa eisini høvi til at umrøða og viðgera, hvussu ein føroysk førleikametingarskipan skal síggja út, og hvussu hon kann verða ment.
Royndir skeiðsleiðarar
Skeiðsleiðarar verða Fjóla María Lárusdóttir og Haukur Harðarson úr Íslandi, og Anni Karttunen úr Finnlandi. Tey hava øll trý verið í Føroyum áður, har tey hava tikið lut á ráðstevnum og havt framløgur. Tey hava servitan innan førleikameting og vegleiðing, og eru øll limir í valideringsnetverkinum hjá NVL.
Skeiðið verður hildið í hølunum hjá Starvsmannafelagnum í J.H. Schrøtersgøtu í Havn, og byrjar kl. 9 mánamorgunin 17. September.


text:
William Hammer er blivin sendur vestur á flogvøllin at arbeiða í einum ikki skipaðum starvi innan løgregluna. Fær bara at vita, at hann kann hjálpa til við trygdarkanningum av ferðafólki, og um tollararnir hava brúk fyri eini hjálpandi hond, so kann hann veita teimum hana. Myndugleikarnir í Havn vilja bara sleppa av við hann. William er fullkomiliga líkaglaður, tí eftir at unnustan hjá honum og komandi barnið blivu sprongd í luftina, ger einki honum mun.
Vend kemur í ein dag millum jól og nýggjár, tá ið Føroyar fáa vitjan av einum saudi-arabiskum prinsi við fylgi. Hann er komin fyri at gera stórfingnar sáttmálar, og politikarar og vinnulívsfólk eru á gosi. Teir nógvu gestirnir flyta inn á Hotel Føroyar, sum hesar dagarnar verður ambassada hjá Saudi-Arabia. William Hammer er kortini vísur í, at annað enn vælvild býr undir tí arabisku vitjanina.
Heljarportur er fjórða krimisøgan um William Hammer og Skansadeildina. Høvundurin er Jógvan Isaksen.
Um tú veitst okkurt, sum VP ikki veit - skriva so til vp@vp.fo


text:
Hvat feilar? (Shutterstock)
Veiðigjaldið gjørdist apa
Hvussu kann nakar í fullum álvara vilja hava stórar broytingar í lógar- og reglukarmum fyri vinnulívið uttan at fyrst fáa til vega neyvar metingar og útrokningar av avleiðingum fyri raktar yrkis- og vinnubólkar og lokalsamfeløg?
Tað tykist ógjørligt at koma fram til ein nýggjan leist fyri veiðigjald á fisk. Politikararnir hava mánað eftir mánað arbeitt við málinum sum part av tí nýggju lógini um fyrisiting av sjófeingi, men framvegis tykist eingin vita upp ella niður, hóast talan er um nakað sum kann hava avgerandi týdning fyri møguleikarnar at dríva fiskarí undir føroyskari lóg.
Tað ótrúliga er at enn fyriliggur heldur eingin almenn meting av avleiðingum av veiðigjaldinum, og fyri alt tað ei heldur av øllum hinum pørtunum í nýskipanini, so sum uppboðssøluni av rættindum og útlutingini av menningarkvotum, fyri at nevna onkur dømi. So hvat fer veiðigjaldið at merkja fyri manningarnar? Hvussu verða reiðaríini ávirkað? Hvat við lokalsamfeløgunum, hvussu fara tey at vinna ella tapa upp á reglurnar?
Tað er eisini ein spurningur um ikki júst mangulin upp á slíkar konsekvensberokningar nú er við til at gera tað striltið fyri ikki at siga ómøguligt hjá politikarunum at koma fram í álvara til ein brúkiligan leist fyri veiðigjald. Tað sama er í grundini galdandi fyri allar teir stóru liðirnar í nýskipanarpakkanum; men veiðigjaldið bleiv tann síðsti størri bitin at fáa upp á pláss politiskt, og tí gjørdist hann so torførur — teir grundleggjandi spurningarnir tykjast hava verið útsettir ferð eftir ferð, til nú ið veiðigjaldið gjørdist einasta høvuðspunkt sum er eftir at beina út, og sostatt kann tað eisini gerast rættiliga avgerandi fyri allan pakkan.
Les meira...


text:
Tíðindi
19. september 2018
Birgir Veyhe hevur tikið mangar lesiroyndir tey brátt 4 árini, hann hevur starvast hjá Sernámi, og innan tað starvaðist hann sum lærari í 4 ár.
Hesi árini á Sernámi hevur Bigir Veyhe havt við lesing at gera, men skipanin við lesiroyndum er nú broytt, so at onnur framyvir fara at taka sær av hesum.
Men Birgir Veyhe hevur royndirnar, og eisini eina meting um, hvat gagn er í lesiroyndunum, og hvussu tær kunnu gagnnýtast. Eisini hevur hann eina meting um, hvussu lesihugurin hjá børnum kann stimbrast.
Hevur gingið framá
Birgir Veyhe metir, at lesiroyndirnar eru til gagns, og at tað hevur gingið framá við lesingini hjá børnum seinnu árini.
- Tað hjálpir at taka lesiroyndir. Lærarin fær at vita, hvussu støðan er, og tað at fólk koma útifrá, ger eisini, at hesi kanska síggja okkurt, sum lærarin ikki sær, tó at tað hinvegin eisini kann henda, at børn gerast ótrygg við ókenda persónin, metir Birgir Veyhe.
Men skjótleikin er ein snávingarsteinur, sambært Birgiri Veyhe.
- Tað vísir seg, at føroysk børn “falla” upp á skjótleika, tó at tey annars hava svarini røtt í lesiroyndunum. Og ein kanning hevur eisini víst, at føroysk børn lesa seinni, enn t.d. donsk børn, sigur Birgir Veyhe, sum heldur lesiroyndirnar vera eitt gott amboð, um skúlarnir velja at brúka tær, til dømis við at hava lesiátøk í skúlunum.
- Um lesiroyndirnar verða arkiveraðar loddrætt, sum tikið verður til, so gera tær ikki mun, sigur Birgir Veyhe, sum heldur, at 3 hættir eru hjá skúlunum at nýta úrslit av lesiroyndunum.
- Ein kann nýta tær innanhýsis, og eisini geva foreldrum kunning. Tað góða er tá, at foreldur kunnu vera við til at bøta um støðuna. Við lesiroyndunum kemur ein bókstavur, har úrslit verða flokkað frá A til F, og vandin kann liggja í, at foreldur fokusera uppá henda bókstav, og kanska sammeta, so hetta førir til kegl ella klandur, metir Birgir Veyhe.
- Eg haldi tað riggar best, tá skúlar nýta úrslitini av lesiroyndunum á einstaklinga foreldrafundum, uttan flokkingarbókstavirnar, sigur Birgir Veyhe.
- Verða úrslit av lesiroyndini bert brúkt innanhýsis í skúlanum, so er vandin, at ongin veit, hvat hvør ger, ella um nakar ger nakað yvirhøvur, sigur Birgir Veyhe.
Hann metir lesiroyndirnar vera gott amboð, ið – skrivliga – vísa á ávísu trupulleikarnar.
- Eftir stendur, at skjótleikin skal betrast. Lesing og skriving er týdningarmikil partur í at ogna sær vitan í dagsins vitanarsamfelag, leggur Birgir Veyhe dent á.
Mugu lesa dagliga
Fyri at stimbra lesing og lesihugin hjá næmingum er av týdningi at lesa dagliga, metir ráðgevin á Sernámi.
- Neyðugt er at halda fast við tilráðingina frá granskarum um at lesa 20 minuttir dagliga, samstundis sum hildið verður fram við lesiátøkum í skúlunum, sigur Birgir Veyhe.
- Neyðugt er eisini, at lærarin leggur seg eftir at fylgja við, so næmingarnir velja sær bøkur, ið hava teirra áhuga, og sum hóska til teirra førleika, sigur Birgir Veyhe, og vísir á, at t.d. krabbabøkurnar eru sera góðar í hesum sambandi.
Tekstur og mynd: Dagfinn Olsen
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
- Tíðindi, mentan og ítróttur
Johan Dahl gevst í politikki, tá valskeiðið er av
Ein av profilunum í Sambandsflokkinum, Johan Dahl, hevur avgjørt, at hann ikki stillar uppaftur, tá hetta valskeiðið er av. Tað váttar Johan Dahl fyri Sosialinum.  Við blaðið sigur hann, at tað ongan týdning hevur, júst nær næsta løgtingsvalið verður. Avgerðin er tikin, og hann stillar ikki uppaftur, um so løgtingsval skuldi verið í næstum ella um tað verður, tá hetta valskeiðið er úti í 2015.      Hevur fyrr umhugsað at gevast      Hetta er kortini ikki fyrstu ferð, at Johan Dahl hevur spælt sær við tankan um at gevast í politikki. Til løgtingsvalið í oktober 2011, umhugsaði hann somuleiðis, hvørt hann skuldi taka seg úr politikki.     TaJohan Dahl valdi kortini at taka eitt tørn afturat, millum annað fyri at halda fram og royna og fáa arbeiðir liðug, sum hann hevur verið við til at stinga út í kortið sum politikari, sigur hann við Sosialin.     - Eg føli, at tá hetta valskeiðið er av, havi eg vónandi gjørt tað, eg skal í politikki og í Sambandsflokkinum, sigur hann við blaðið. Johan Dahl kom í politik í 2002 og hevur verið løgtingsmaður og landsstýrismaður síðani.


text:
Skjótari og bíligari breiðband frá Hey
02.11.2017
#Bíligari #Breiðband #Kapping #Skjótari
Hey gongur á odda at menna føroyska fjarskiftismarknaðin og skrúvar nú bæði ferðina upp og prísin niður á breiðbandi til privat húski.
Tørvurin á skjótum internetsambandi økist alsamt og seinastu árini er tørvurin á skjóri upload ferð vaksin nógv. Hey hevur tí valt at geva føroyskum húskjum møguleika at fáa eitt breiðbandshald, ið er bíligari og riggar nógv betur til tey ið brúka internetið til video-samrøður við t.d. Skype og FaceTime, spæla online spøl og brúka sosialar miðlar.
“Okkara kundar hava ynskt sær hægri breiðbandsferðir og hava serliga ein vaksandi tørv á hægri upload ferð, ið ger eitt nú videosamrøður nógv høgligari. Tí hava vit valt at skrúva upp fyri upload ferðini á øllum okkara nýggju breiðbands haldum. Samstundis sum nýggju haldini hava hægri ferð, eru tey eisini nógv bíligari enn onnur breiðbond á marknaðinum. Tað dýrasta av nýggju haldunum er 100/20 og kostar 536 krónur. Tað er áleið hundrað krónur minni enn líknandi hald hjá Føroya Tele”, sigur Rói B. Poulsen, privatkundastjóri áHey
Hey hevur í hesum sambandi eisini valt at seta prísin á breiðbandi niður, og bjóðar nú lægstu prísir í landinum fyri bæði breiðband og fartelefon.
Sí breiðbandshald her


text:
Tá ið tú bæði ert borgarstjóri og eisini løgtingslimur og floksformaður, so er so skjótt at bland kemur í og tú kanst gerast mismæltur, tí tú ikki veitst, hvar tú ert.
Tað hendi formanninum í Sjálvstýri og borgarstjóranum í Klaksvík, Jógvan Skorheim, á tingfundinum í dag.
Tá ið hann skuldi tosa út frá tingsalinum, kom hann av misgáum at tosa út frá býráðssalinum í Klaksvík, og hetta fekk hann eisini at hoyra fyri frá øðrum tingfólki.
Funnist hevur so mangan verið at tvísessum, at tú bæði ert borgarstjóri og samstundis løgtingslimur, og dagurin á tingi í dag var so gott dømi um, at kanska er best bert at hava ein sess.
Eivind Jacobsen skrivaði herfyri í lesarabrævi, í aftursvari til Jógvan Skorheim:
- At staðfesta at Skorheim møtur illa upp, rýmur langt áðrenn fundur er lokin, tekur undir við fíggjarlógini og ikki vil verða formaður í vinnunevndini er konstatering av veruleikanum og tí ikki gitingar.
Úrslitið av hesari staðfesting hjá Eivindi Jacobsen gjørdist, at síðani hevur formaðurin í Sjálvstýri verið á øllum nevndarfundum og tingfundum, og er ongantíð farin av fundi.
Um tú veitst okkurt, sum VP ikki veit - skriva so til vp@vp.fo